qundao/data-zh-poetry huggingface dataset:
望江南·四时幽居即景
作者：吕采芝
朝代：清

江村好，柳眼乍舒青。水涨红桥浮嫩鸭，阴浓绿树听啼莺。游赏及时新。江村好，小阁数间宽。曲沼荷香清十里，夜窗竹影上千竿。新葛称轻纨。江村好，秋气入幽居。篱畔菊花香对酒，楼头皓月坐观书。风急雁来初。江村好，集霰景偏佳。松径风寒堆白玉，纸窗梦冷绽梅花。扫雪煮新茶。
浪淘沙
作者：吕采芝
朝代：清

冷月照疏桐。雪艳花浓。小阑深处倚还慵。瘦损非干因病酒，愁思千重。潦倒逐飘蓬。不怨东风。焚兰煮鹤古今同。天上神仙犹有劫，何况于侬。
浪淘沙·春夜
作者：吕采芝
朝代：清

炉袅麝香浓。花影重重。梦醒倚枕意还慵。试问海棠知道否，昨夜东风。憔悴鬓云松。蹙损眉峰。衔泥雏燕觅芳踪。无那新愁愁怎解，明月帘栊。
满江红·韵玉六妹赴陕，赋此送别
作者：吕采芝
朝代：清

画角霜城，早引起、一天离别。更那堪、砌蛩声住，塞鸿声切。君赋于归随挽鹿，侬伤往事听啼鴂。叹知音、从此隔天涯，空相忆。灞桥柳，函关雪。咸阳草，长安月。看啼痕满袖，泪珠盈睫。欲寄岭梅烦驿使，好凭河鲤传消息。最凄然、执手问归期，应难说。
百字令 其一 留别祐甫四姊、撷芬二妹、逸青三妹
作者：吕采芝
朝代：清

秋溪红树，正长空雨洗，行装初整。一夜西风催晓梦，别恨又堆双鬓。素手重携，啼痕漫拭，把酒无心饮。销魂玉笛，不堪回首重听。曾记永昼敲棋，长宵清话，往事空相證。此去乡关如落絮，身世飘零莫定。千叠云山，一江清水，辜负归帆顺。酸辛情绪，却教清泪盈枕。
百字令 其二 留别祐甫四姊、撷芬二妹、逸青三妹
作者：吕采芝
朝代：清

重帘怕卷，乍楼头寒压，沉吟别意。真个今番分手也，雨雨风风难避。衰柳无情，落花惹恨，况又关同气。叮咛保重，不须双袖凝泪。任它伫月楼虚，评花院冷，莫把离愁系。薄命自知非独我，今古伤心一例。断梗飘蓬，浮萍败叶，悟彻今生味。分飞千里，只期鱼雁勤寄。
百字令·留别祐甫四姊、撷芬二妹、逸青三妹
作者：吕采芝
朝代：清

秋溪红树，正长空雨洗，行装初整。一夜西风催晓梦，别恨又堆双鬓。素手重携，啼痕漫拭，把酒无心饮。销魂玉笛，不堪回首重听。曾记永昼敲棋，长宵清话，往事空相證。此去乡关如落絮，身世飘零莫定。千叠云山，一江清水，辜负归帆顺。酸辛情绪，却教清泪盈枕。重帘怕卷，乍楼头寒压，沉吟别意。真个今番分手也，雨雨风风难避。衰柳无情，落花惹恨，况又关同气。叮咛保重，不须双袖凝泪。任它伫月楼虚，评花院冷，莫把离愁系。薄命自知非独我，今古伤心一例。断梗飘蓬，浮萍败叶，悟彻今生味。分飞千里，只期鱼雁勤寄。
菩萨蛮
作者：吕采芝
朝代：清

金猊香冷迢迢夜。一轮皓魄当庭泻。邻院悄无人。梅花瘦影横。依稀长中酒。百结柔肠锁。虬漏一声声。愁人不忍听。绮窗曾记调鹦鹉。海棠依旧娇如许。小谪几多年。几回欲问天。有情天易老。遗恨知多少。青鬓已成霜。销魂在异乡。绿苔深锁蘼芜院。薄凉时节添人倦。雨雨又风风。花痕淡复浓。宝奁闲未启。镜里慵梳洗。一点晓霞明。四围山色青。芳尘不碍行人路。花骢欲系知何处。暝色入疏帘。春风软似棉。故园空怅望。烽火连云嶂。杨柳绿如丝。断肠谁得知。梦中犹忆乡关好。醒来转觉乡关杳。泪眼问青天。海枯恨莫填。杜鹃啼不住。断送华年去。夜雨又潇潇。愁心卷绿蕉。
菩萨蛮 其一 挽五弟妇董孺人
作者：吕采芝
朝代：清

无端几夜西风急。琼花一树轻轻折。雨暗玉阑干。依稀翠袖单。帘垂环佩冷。衰草迷荒径。妆镜为谁开。彩云何日回。
菩萨蛮 其一 有感
作者：吕采芝
朝代：清

韶华又是匆匆甚。催人不管人愁闷。花自看芬芳。侬看都断肠。尘生明镜暗。一任朱颜改。莫把绣帘开。怕它双燕来。
菩萨蛮 其三 有感
作者：吕采芝
朝代：清

东皇既漏春消息。雨丝风片摧何急。镇日画帘斜。无心阅岁华。满庭芳草绿。知否眉峰蹙。和泪證前因。始终却负君。
菩萨蛮 其二 挽五弟妇董孺人
作者：吕采芝
朝代：清

调琴乍喜知音遇。缘悭不道反成误。红粉惯飘零。伤心不独君。罗巾残泪渍。细喘随风绝。香炉阿谁烧。空悬碧玉箫。
菩萨蛮 其二 有感
作者：吕采芝
朝代：清

凄凉意绪逢佳节。一番情事和谁说。小院逗东风。伤心泪自红。梅花如昔瘦。往事难回首。不忍倚阑干。夜深翠袖寒。
菩萨蛮·其一
作者：吕采芝
朝代：清

金猊香冷迢迢夜。一轮皓魄当庭泻。邻院悄无人。梅花瘦影横。依稀长中酒。百结柔肠锁。虬漏一声声。愁人不忍听。
菩萨蛮·其三
作者：吕采芝
朝代：清

绿苔深锁蘼芜院。薄凉时节添人倦。雨雨又风风。花痕淡复浓。宝奁闲未启。镜里慵梳洗。一点晓霞明。四围山色青。
菩萨蛮·其二
作者：吕采芝
朝代：清

绮窗曾记调鹦鹉。海棠依旧娇如许。小谪几多年。几回欲问天。有情天易老。遗恨知多少。青鬓已成霜。销魂在异乡。
菩萨蛮·其五
作者：吕采芝
朝代：清

梦中犹忆乡关好。醒来转觉乡关杳。泪眼问青天。海枯恨莫填。杜鹃啼不住。断送华年去。夜雨又潇潇。愁心卷绿蕉。
菩萨蛮·其四
作者：吕采芝
朝代：清

芳尘不碍行人路。花骢欲系知何处。暝色入疏帘。春风软似棉。故园空怅望。烽火连云嶂。杨柳绿如丝。断肠谁得知。
菩萨蛮·寄怀撷芬二妹即和原韵
作者：吕采芝
朝代：清

年年生怕清明节。惜花人杳空相忆。何处鹧鸪啼，春深蝶自迷。画桥流水碧。怅望云山叠。情绪醉还醒。那堪更忆君。
菩萨蛮·挽五弟妇董孺人
作者：吕采芝
朝代：清

无端几夜西风急。琼花一树轻轻折。雨暗玉阑干。依稀翠袖单。帘垂环佩冷。衰草迷荒径。妆镜为谁开。彩云何日回。调琴乍喜知音遇。缘悭不道反成误。红粉惯飘零。伤心不独君。罗巾残泪渍。细喘随风绝。香炉阿谁烧。空悬碧玉箫。
菩萨蛮·春暮
作者：吕采芝
朝代：清

远山蹙损伤心黛。柔肠未满伤心债。闻说又春归。残红扑绣帷。恹恹支病骨。偷傍桃花泣。燕子亦多情。寻春到旧棂。
菩萨蛮·有感
作者：吕采芝
朝代：清

韶华又是匆匆甚。催人不管人愁闷。花自看芬芳。侬看都断肠。尘生明镜暗。一任朱颜改。莫把绣帘开。怕它双燕来。凄凉意绪逢佳节。一番情事和谁说。小院逗东风。伤心泪自红。梅花如昔瘦。往事难回首。不忍倚阑干。夜深翠袖寒。东皇既漏春消息。雨丝风片摧何急。镇日画帘斜。无心阅岁华。满庭芳草绿。知否眉峰蹙。和泪證前因。始终却负君。
蝶恋花 其一 清明
作者：吕采芝
朝代：清

幽院初晴帘不卷。彩管慵拈，辜负炉烟满。见说清明肠已断。柳丝莫系斜阳岸。宽褪钏金眉不转。病倚熏笼，情绪天难管。著雨桃花枝上颤，任它零落胭脂染。
蝶恋花 其二 清明
作者：吕采芝
朝代：清

别梦无端魂不定。容易春来，容易恹恹病。一缕新愁添绿鬓。柔肠中酒何时醒。极目层楼休去凭。望遍天涯，飞絮浑无准。敲断玉钗人不问。隔墙怕见秋千影。
蝶恋花·春暮忆撷芬二妹、逸青三妹
作者：吕采芝
朝代：清

寂寞重帘庭院悄。门掩梨花，燕子归来早。寒食清明都过了，池塘又见荷钱小。极目荒烟迷古道。冀北江南，梦逐征鸿渺。盼得鱼书偏草草，近来肥瘦谁知晓。
蝶恋花·清明
作者：吕采芝
朝代：清

幽院初晴帘不卷。彩管慵拈，辜负炉烟满。见说清明肠已断。柳丝莫系斜阳岸。宽褪钏金眉不转。病倚熏笼，情绪天难管。著雨桃花枝上颤，任它零落胭脂染。别梦无端魂不定。容易春来，容易恹恹病。一缕新愁添绿鬓。柔肠中酒何时醒。极目层楼休去凭。望遍天涯，飞絮浑无准。敲断玉钗人不问。隔墙怕见秋千影。
醉花阴·冬夜
作者：吕采芝
朝代：清
体裁：词

拼却无聊微带醉。寒压罗衾翠。香圃落花深。雨点风声。迸乱惊侬睡。谯楼更鼓分明在。听彻声声泪。莫道不须愁，愁已深时，消却非容易。
阮郎归
作者：吕采芝
朝代：清

一春闲著最无聊。宝炉香懒烧。金铃空自护花梢。难禁飞絮飘。杨柳岸，木兰桡。江南景色饶。乍寒乍暖易魂销。泪珠红豆抛。
高阳台·咏垂丝海棠
作者：吕采芝
朝代：清

艳夺明霞，朗含仙露，风流旖旎天然。万缕垂垂，搓脂匀粉鲜妍。啼痕不与秋红并，岂容它、蝶妒蜂怜。倩柔情、绾住春光，绾住华年。依稀记得团圞景，对名花丽卉，共醉琼筵。憔悴而今，镜中青鬓成烟。绿章旧事惊尘梦，尽销魂、几度缠绵。伴娇憨，芳草萋萋，莲叶田田。
高阳台·夜雨
作者：吕采芝
朝代：清

蓉帐香消，桐阶叶乱，潺潺搅碎愁肠。一缕凉飔，飕飕透入疏窗。梅花逊我三分淡，亦难禁、如此昏黄。最无聊、红烛凝辉，翠被增凉。殷勤赢得如铅泪，怕它时泪尽，更没商量。已是宵深，那堪不住浪浪。尘飞玉镜霜飞鬓，尽消磨、几许韶光。莫凭栏、草润平堤，水涨横塘。
高阳台·平湖秋感
作者：吕采芝
朝代：清

败叶凝黄，枯芦减碧，长堤已是秋深。无限凄凉，扁舟独倚纱棂。湖广一片清如画，对愁颜、倍觉销魂。叹年来、瘦骨支离，照影分明。寒蛩不用吟衰草，纵哀吟百遍，谁解怜卿。天阔云低，孤鸿共我南征。青衫非是江州湿，掩啼痕、别有伤心。任凭它、冷月澄辉，难證前身。
高阳台·庭有白海棠一株，花时甚芳，忽经夜雨摧残，触绪感怀，偶填一阕志之
作者：吕采芝
朝代：清

月被云迷，花逢雨折，古今缺事难全。一夜江风，无端吹坠尘寰。芳心枉自如霜洁，怎禁它、一例摧残。證前生、欲诉梅花，梦断孤山。含葩自是侬于画，到飘零狼藉，同此凄然。绿章谁奏，柔魂莫问青天。斜阳依旧迷蝴蝶，妒双飞、怕卷帘看。任东风、收拾春光，莫惜华年。
高阳台·病起
作者：吕采芝
朝代：清

瘦却腮红，愁消黛绿，病中辜负年光。连日春晴，卷帘几阵花香。空教赢得春光好，到如今、怕说春长。又何须、药驻红颜，衣斗新妆。惊回一枕当年梦，问儿家往事，说也堪伤。芳草无情，依然绿遍池塘。啼痕镇日萦罗帕，尽由它、湿透鸳鸯。漫凄凉、身似春蚕，心似秋霜。
高阳台·秋夕有怀
作者：吕采芝
朝代：清

雁彻层霄，蛩鸣断砌，乍寒慵自开帘。又是黄昏，窥人月影纤纤。纱窗悄静谁为语，独徘徊、底事心怜。更何堪，蛛网飞灰，积满牙签。天涯一路迷芳草，总深情欲寄，怎上鸾笺。小立栏杆，销魂暗惜流年。秋风那管人憔悴，一声声、敲响重帘。最无端，愁是偷愁，泪是偷沾。
高阳台·自题停琴伫月图小影
作者：吕采芝
朝代：清

鹤友琴交，云盟月契，也曾自许清幽。桐叶风翻，泠然已是新秋。轻绡漫试罗襦薄，恨年光、总付悠悠。问长空、一样清辉，为恁迟留。从今忆昔都如梦，自赏音人去，未谱清讴。云暗银屏，凭栏触目牵牛。今生命薄原如纸，又何消、写出新愁。最堪怜、石上三生，缘在情休。
即日用义山韵
作者：吕锦文
朝代：清

一官瓠落几时休，即日舟行不少留。红叶白云游子意，溟鱼塞雁故人愁。钟声催曙思蓬岛，山色衔波上竹楼。楚尾吴头天浩渺，临流悬忆钓璜钩。
贵溪舟中晚眺
作者：吕锦文
朝代：清

水色天光接，苍茫望不分。沙平波似镜，山远树如云。鱼网闲前渡，鹰潭淡夕曛。商声秋瑟瑟，何忍异乡闻。
史梦兰继室田太夫人九十大寿
作者：吕镜宇
朝代：清
体裁：联

喜八方寿宇宏开，宾从跻堂，祝贤母颐龄，锦字留题人日后；羡九十韶光正永，广庭合乐，博慈颜欢笑，春灯预试晚风前。
之任东瓯道中
作者：吕阳
朝代：清
体裁：七言律诗

夙驾星言渡海疆，仙人羽葆上官装。丹心犹戴宸居紫，绿草频催客舍霜。我欲云云思汲黯，卿多吃吃是周昌。风尘一路怀天语，敢谓南箕不簸扬。
春夜宿莲花洞
作者：吕阳
朝代：清
体裁：七言律诗

寻真深入晋山隈，试向阴岩问野梅。鹿女已从尘外去，莲花犹傍洞前开。律吹一夜春回谷，云散中天月满台。可是仙踪知不远，珊珊环佩步虚来。
游藐姑射山
作者：吕阳
朝代：清
体裁：五言律诗

昔闻鹿女洞，今上神人台。万派朝宗至，千峰合抱来。林深山鸟聚，春暖野花开。欲作怀仙赋，徘徊坐石苔。
金蕉叶·陈后主
作者：吕阳
朝代：清
体裁：词

曾听玉树骊歌未。君王攘袂中常侍。一苑桃花，两行金粉争如婢。且与侍儿角技。临春狎客多情思。应难敌，孔妃张嬖。北掖门前，韩擒虎执戈相伺。莫是御楼百戏。
铜雀台
作者：吕阳
朝代：清
体裁：七言绝句

珠帘穗帐等风流，歌吹犹闻溺妓舟。曹氏帝王何足齿，独传佳话与箜篌。
白鱼得蟫字七排
作者：吕阳泰
朝代：清

白鱼生长傍书林，尔雅虫名亦纪蟫。几许词源供活泼，都将学海任浮沉。餐馀六籍肠回乙，饱尽千章腹有壬。青简穿来污不染，缁帷走去涅难侵。银钩篆古吞应惯，铁网诗工漏岂禁。或跃或潜文浪阔，以游以泳墨池深。编依蒲碧疑芹藻，焚借芸香代釜鬵。修到神仙凡骨换，嫏嬛福地恣研寻。
山中
作者：吕高培
朝代：清

秋风扫枯萚，空林自生响。况有流泉清，顿令心目爽。崇岩云气出，古今一俯仰。凭虚发长谣，凉月渐东上。昔人歌啸地，烟草资欢赏。以兹感陈迹，沧桑信非罔。避世复何心，愿言息劳攘。
登龙山绝顶望太湖
作者：吕高培
朝代：清

爱山亦爱湖，停策展孤眺。晴光媚川渚，层波荡岩峭。上下抱清辉，空涧尽回曜。一览三万顷，讵谓尽其妙。远峰七十二，峰峰可长啸。恨无垂天翼，冲举历云峤。心目两弃捐，冥观得大要。激发既无名，因依俱免诮。所嗟进德难，未敢习渔钓。古今亦已殊，旷怀庶同调。
展重阳
作者：吕鹰扬
朝代：清

茱萸遍插话前因，菊酒重开不厌陈。生恐刘郎仍搁笔，题糕胆怯到诗人。
渔父辞剑
作者：吕鹰扬
朝代：清

云水乡中泛一槎，利人方便望无奢。七星宝剑遗何用，返尔英雄造国家。
赠钱鉴涛掌选堂联
作者：吕黍士
朝代：清
体裁：联

座间只可谈风月；诗里偏能耐瘦寒。
过慧宗上人禅院
作者：吕鼎铉
朝代：清

闲来过野寺，随意卧僧床。峰静秋阴转，松深午梦凉。点晴龙破壁，听偈鹤登堂。不作出尘想，泠然与世忘。
三忠祠
作者：吞珠
朝代：清

萋萋河畔草，黯黯城头日。居民莽牢落，荒祠迥独出。螵蛸罥户青，赑屃绣苔碧。往尝读遗传，三公事如一。茅庐三顾恩，鞠躬许汉室。凛凛《出师表》，经纶邈无匹。西风五丈原，呕血千秋泣。何知广汉儿，曲笔肆评骘。宋赵当南迁，国势已潜坼。志在抵黄龙，痛为奸桧抑。金牌销壮心，功成旋复失。吁嗟文文山，艰危存社稷。一蹶兴国军，再踬五坡役。被执抗不回，从容成大节。砥柱障狂澜，汗青耿赫奕。正气天壤间，三峰高崒嵂。我来瞻庙貌，慷慨仰前哲。河水流汤汤，秋风鸣瑟瑟。鄙彼二心臣，经过应战栗。
凯旋入独石口
作者：吞珠
朝代：清

独石城边暮霭封，马嘶犹识去时踪。出关屈指才三月，踏破云山几万重。
山海关
作者：吞珠
朝代：清

万堞苍茫横渤海，群峰环抱拱神州。松涛乍撼金城动，蜃气遥连紫塞浮。险辟雄关增壮势，寒侵细草入边愁。当年百战分争地，何幸升平翠辇游。
游则灵潭
作者：吞珠
朝代：清

巉岏纡鸟道，飞瀑碧潭悬。岚影孤城外，松风古寺前。神龙留坏穴，绿树驻晴烟。削壁谁题识，游踪不记年。
登澄海楼次韵
作者：吞珠
朝代：清

凭栏一望天连海，海风来自扶桑外。长波万顷荡琉璃，鳌断山摧动澎湃。危楼足下生动摇，目眩倏忽飞洪涛。云谲波诡浩无际，岑㠂点缀如秋毫。斗然烟霭众峰失，淼瀰一气晴光溢。东流直下析木津，南注还归沃焦窟。絪缊造物初，此源无时无。始信齐州烟九点，蒙茏八柱青天扶。浤浤汩汩朝还暮，沧海桑田知几度。而今试问采珠人，此中果否鲛人住。
集海棠院送梅耦长南归分得春字
作者：吞珠
朝代：清

古寺白日丽，东风吹蹄轮。川红澹颜色，落砌痕犹新。群贤会高座，送客兼送春。春既不我留，客复追红尘。梅君都官裔，卓落洵绝伦。诗得敬亭秀，心焉愿卜邻。今日离歌发，三叠为伤神。莺啼绿杨枝，蝶恋芳草茵。长途远千里，橐囊仍羞贫。停鞭斜阳里，觅句应怀人。归及宛溪绿，好寄双文鳞。
螺园访林涛如适梅花初放有诗见赠次韵
作者：含澈
朝代：清

螺园冬日我来频，绛帐梅花报早春。寒气化为香雪海，高风清似玉堂人。言欢有累煎茶碗，感旧无烦漉酒巾。寄与程门诸弟子，莫将熟客认嘉宾。
登天目遇雨
作者：听月
朝代：清

荒山无道路，云气随我身。渐觉笠檐重，沾袂细如尘。幽花齐吐艳，仙鸟群相亲。泉石自太古，耳目愈清新。银河忽倒泻，云际垂天绅。可望不可即，对立峰嶙峋。阵云如滚马，归云如悬鹑。身立云气上，看云态弥真。下山脚下袜，细草藉如茵。尘世日方杲，阴晴气不均。试将山中景，说与山下人。
冬望
作者：吴一元
朝代：清
体裁：五言律诗

野爨孤烟起，滩舟一水胶。深林余败叶，高柳见危巢。地僻无行骑，家贫验素交。年年玄草在，谁解子云嘲。
仲夏出都宿卢沟桥远眺
作者：吴世基
朝代：清
体裁：七言律诗

奚囊检点据征鞍，千里山川起大观。禁掖鼓钟云渐隔，邮亭弦管暮空弹。风鸣驿路流清响，霜染晴波作紫澜。家有赐书归去读，楼头新长碧琅玕。
月夜
作者：吴世基
朝代：清
体裁：五言律诗

入夜双扉静，秋声远到门。星流天亦动，云涌月疑奔。独酌亲花影，微吟伴竹轩。村深更漏寂，虫语匝墙根。
霜堤
作者：吴世基
朝代：清
体裁：五言律诗

长堤聊散步，短褐任风斜。干叶响幽屐，枯枝打乱鸦。山空云欲冻，霜老月偏华。一望荒园外，萧条人几家。
壬戌述怀
作者：吴世晋
朝代：清

惆怅平生莫我知，美人香草寄幽思。南冠濡滞吹箫客，北海飘零卖饼师。门内有谁怜阮籍，曲中久分失王维。杜鹃不解人潦倒，常向东风唱别离。
望峄山
作者：吴世杰
朝代：清

大陆风沙静，层岩到眼中。我来看落日，何处问孤桐。云路邀黄鹄，天根驾紫虹。哲人真在望，佳气自巃嵷。
茌平怀古
作者：吴世杰
朝代：清

晋水真龙虬髯紫，天策群公攀鳞起。咄嗟马生出草间，短布单衣见天子。秘画英谋上帝侧，殿上非常动颜色。伍羞褒鄂失魏王，嵚崎历落人争识。我来君里一徘徊，雄姿倜傥绝尘埃。故宅萧条青蔓合，荒祠阒寂野烟开。英风万古情何极，如君岂合终草泽。骥尾偶附入青云，羊角终能抟紫翮。凭君吊古莫歔欷，丈夫腾上会有时。此亦当年一布衣。
万象山
作者：吴世涵
朝代：清

栝城富林麓，万象殊巃嵷。芙蓉拔地起，突兀凌高穹。朅来蜡游屐，磴道修且崇。盘旋出云表，石径趋灵宫。山亭坐一览，天宇开鸿濛。群峰忽低堕，罗列如儿童。黄龙与桃隘，秀色千崖通。霜风天外来，万木钻青红。江流日夜去，滔滔不可穷。回首望少微，晓日光曈昽。矫矫云中鹤，高举青田东。恨无垂天翼，颉颃因晨风。凭栏读赵碣，石半苍苔封。淮海七百载，祠宇犹栋隆。惜哉不复作，劲节遗荒丛。山僧善款客，清斋荐葵菘。流连未及已，暮飔吹寒棕。闲情狎野鹿，逸兴随冥鸿。诘朝石门去，江上飞轻篷。
卯山
作者：吴世涵
朝代：清

真人楼阁郁崔嵬，缥缈灵坛绝壁开。一室烟霞鸡犬去，三更镫火鬼神来。箫声空渡天边月，剑迹难寻石上苔。羽客不还丹灶冷，秋风林下独徘徊。
赠林昌彝联
作者：吴世骥
朝代：清
体裁：联

六经筐篚摛金版；五典琴筝奏玉弦。
挽曾纪泽联
作者：吴丙湘
朝代：清
体裁：联

明德之后，有达人又弱一个；异等之材，使绝域尤悲此贤。
大树堡晤王若愚参军
作者：吴为楫
朝代：清

越巂资屏障，周戎疆索分。河声瘖万马，岭势勒千军。大树威犹震，夷巢净不氛。娵隅问何物，蛮语纪初闻。
次韵硕农飞来钟
作者：吴为楫
朝代：清

飞来钟，问胡不在名山胜境之灵峰，云雷古篆内奉字，知非野寺荒寮供。何年弃掷西徼外，番铙胡钵羞铮鏦。鸿材非可寸莛击，节奏自发如风松。已甘埋没香积底，编悬谁辨笙与镛。有唐古寺建白塔，幡盖大启金仙容。非无钟鱼皆细响，不胫而走来駹邛。霜宇风清下玄鹤，天池夜静惊潜龙。狮王呵护历年久，不与剑戟同销镕。三十六乳环带满，但有䀟泽苔痕封。林钟中声中六吕，高下我欲咨瞽宗。贤侯博物冠今古，崇论宏议时横纵。蒲牢争向笔底吼，鲸呿墨沼奔涛汹。搜罗金石到法物，非若檐铁声丁冬。深山作宰十余载，每闻晨杵心惺忪。钟鸣鼎食满曹署，浮金碧玉多庸庸。争如此钟能不朽，韵绕栾铣清而丰。君侯本是清庙器，要与凫追竽踪。循良报最书上考，如彼振鹭翔西雍。景阳铿晓紫衣引，五色云气悬间从。崇牙树羽东序上，噌吰鞺鞳随所摏。和声鸣盛在今日，知音师旷非难逢。君不见，飞来钟。
漳河铜鸭炉歌
作者：吴为楫
朝代：清

君不见，铜雀台，漳河水上高崔嵬。台倾铜雀亦飞云，绕树乌鹊声何哀。又不见，铜鸭炉，漳河水底埋泥污。河清铜鸭忽飞出，含风迷迭芳纷敷。琐琐升沈何足感，凭吊兴亡一俯仰。横槊诗悲铁已销，临江酒冷波犹荡。停车河畔草青青，渔梁打网鸳鸯惊。孤鹜齐飞霞外见，夫渠摹写水中明。魏王小印镌炉腹，浪战沙磨斑未駮。玉凫几辈入西陵，铜雀何年起东阁。绣褥横陈六尺床，睡依冰井夜生凉。双掩翠衿衔笃耨，偶拖红袖惹都梁。对酒当歌凫胫短，铜盘露冷华林苑。一朝炉柄付他人，金凤银鹅各分散。剩有龙涎换夕熏，邺宫余烬此中存。伤心戏鸭人何处，回首分香火不温。瓦砚隆隆磨未了，薰笼扶出金衣鸟。奸雄遗臭物自芳，器惟求旧炉堪宝。搜罗彝鼎共铺陈，爱古钟情迈等伦。多少铜驼埋没尽，洛阳门外更何人。
晚泊抚州
作者：吴乃伊
朝代：清

夹岸烟光蘸碧川，轻鸥点点傍沙眠。隔溪沽酒归来晚，芦荻滩头月满船。
书研背
作者：吴之振
朝代：清

万山木落风凛冽，欲堕未堕寒蟾灭。东方太白光睒睒，残星半点衔岩缺。破屋老儒手皲裂，麻沙净本钞不辍。诗书发冢冀食报，轩车驷马高门闑。白头如雪何所求，仰天大笑冠缨绝。
介山游洞庭归过橙斋叠还字韵见赠即席奉答
作者：吴之振
朝代：清

十载邮筒记往还，今朝杖履得跻攀。人来万壑千岩里，诗在三唐两宋间。数遍藏书推拂水，偶思快友话横山。澜翻几换输赢局，神手应夸我辈闲。
叠韵送叶星期岁暮还山
作者：吴之振
朝代：清

空山鸾啸激清音，壑断云连咫尺寻。老去贫交难聚首，眼前生客怕输心。长镵斸处霜苗短，柔橹声中落叶深。万顷菰芦堆碧海，星星渔火入香林。
同朱老步郭外人家留饭西畴草堂
作者：吴之振
朝代：清

西畴诗老话幽居，一笑扶筇兴未疏。村市经过残劫后，草堂重醉落镫初。定知鱼乐能千里，已办农忙共一锄。底用榜门坚谢客，霜寒谁肯问籧篨。树排青嶂绕溪迎，稻撼黄云照眼明。路杂难寻官道合，桥欹不碍小船行。社神香火尊于帝，村学规条亦有程。笑我尘颜谁举似，隔离花豹两三声。
同朱老步郭外人家留饭西畴草堂·其一
作者：吴之振
朝代：清

西畴诗老话幽居，一笑扶筇兴未疏。村市经过残劫后，草堂重醉落镫初。定知鱼乐能千里，已办农忙共一锄。底用榜门坚谢客，霜寒谁肯问籧篨。
同朱老步郭外人家留饭西畴草堂·其二
作者：吴之振
朝代：清

树排青嶂绕溪迎，稻撼黄云照眼明。路杂难寻官道合，桥欹不碍小船行。社神香火尊于帝，村学规条亦有程。笑我尘颜谁举似，隔离花豹两三声。
同用晦东庄看梅
作者：吴之振
朝代：清

隔岁心情似死灰，梅花堆里暂眉开。吹将王冕横枝下，炼得林逋断句回。已分色香难品第，不烦桃李作重台。落英和雪团成片，研入春醪饮一杯。
同舜江黄晦木宁都曾止山饮西园次晦木留别韵
作者：吴之振
朝代：清

长昼摊书转木阴，朅来好友共登临。不将名字依刘表，合有溪山著庆禽。卖屦织帘高士传，绿樽明月故人心。何年踏浪追潮汐，一梦江头柳十寻。
哭王西樵吏部
作者：吴之振
朝代：清

话别梁园笑语温，海沙清浅已无痕。十三世向邹阳算，五百年从鲁叟论。阿母追随差不恶，平生检点更何言。荒唐莫诧骑鲸事，紫府仙曹在杏园。抛官东海隐修鳞，越尾讹传信未真。赤牍几翻惊入手，寝门一恸竟无因。香奁词赋尘蛛网，壁垒郊原泣暗磷。遥想夜台沽酒伴，也应宋玉在东邻。
哭王西樵吏部·其一
作者：吴之振
朝代：清

话别梁园笑语温，海沙清浅已无痕。十三世向邹阳算，五百年从鲁叟论。阿母追随差不恶，平生检点更何言。荒唐莫诧骑鲸事，紫府仙曹在杏园。
哭王西樵吏部·其二
作者：吴之振
朝代：清

抛官东海隐修鳞，越尾讹传信未真。赤牍几翻惊入手，寝门一恸竟无因。香奁词赋尘蛛网，壁垒郊原泣暗磷。遥想夜台沽酒伴，也应宋玉在东邻。
晓泊青县
作者：吴之振
朝代：清

墓树丛鸦闹晓更，周遭小市簇孤城。倒流水激鱼儿上，过渡人稀艇子横。归去诗情殊跌宕，春来酒量亦峥嵘。个中便得江山助，可是工夫次第成。
次韵和宋牧仲后园六绝句·其一
作者：吴之振
朝代：清
体裁：五言绝句

舟车南北路，出处慎所与。高人有幽期，披襟得深语。
次韵和宋牧仲后园六绝句·其三
作者：吴之振
朝代：清
体裁：五言绝句

廿年种菜把，策勋老圃右。小诗尽波澜，让公泉石手。
次韵和宋牧仲后园六绝句·其二
作者：吴之振
朝代：清
体裁：五言绝句

小草不知名，绕砌当春开。纷披遮老眼，不看牡丹来。
次韵和宋牧仲后园六绝句·其五
作者：吴之振
朝代：清
体裁：五言绝句

春半飞柳花，小池萍匼匝。为爱两鸳鸯，竹弓休打鸭。
次韵和宋牧仲后园六绝句·其六
作者：吴之振
朝代：清
体裁：五言绝句

扫地静焚香，清风千载留。扰扰彼何人，铸错穷九州。
次韵和宋牧仲后园六绝句·其四
作者：吴之振
朝代：清
体裁：五言绝句

昔人谱花事，未蒙宠命加。自公唫赏后，品格并玚花。
次韵答墨林上人
作者：吴之振
朝代：清

不解参禅不学仙，把锄种菜自年年。休将葛岭三生石，错认齐州九点烟。菰蒋萦回行药去，筼筜刻画有诗传。西林安稳齑盐饭，吼彻鲸鱼丙夜悬。
次韵送心壁归庐山
作者：吴之振
朝代：清

女阳亭子北，把袂送将归。计及投莲社，行当换葛衣。经函鱼茧滑，诗板墨花飞。赠语藏吾拙，呼儿诵《采薇》。略彴依兰若，钟声话旧游。临流思濯足，望远一登楼。粳稻三年计，芙蓉万顷秋。天涯双屐齿，莫忘草堂幽。
次韵送心壁归庐山·其一
作者：吴之振
朝代：清

女阳亭子北，把袂送将归。计及投莲社，行当换葛衣。经函鱼茧滑，诗板墨花飞。赠语藏吾拙，呼儿诵《采薇》。
次韵送心壁归庐山·其二
作者：吴之振
朝代：清

略彴依兰若，钟声话旧游。临流思濯足，望远一登楼。粳稻三年计，芙蓉万顷秋。天涯双屐齿，莫忘草堂幽。
西畴诗老贻白鱼一双七叠手字韵谢之
作者：吴之振
朝代：清

黄犊长子孙，放浪溪山久。江南千石鱼，利较力田厚。蓑笠乞网师，笭箵结溪友。相逢菰芦间，不复问谁某。女阳西郭西，古城上培塿。一卷冰雪诗，得自钱手。未许掩瑕瑜，底用饰疵垢。贻我双白鱼，柔条贯柽柳。君弗厌贪饕，伴榼须斗酒。
过东庄看梅
作者：吴之振
朝代：清

迤逦东庄路，春风黑板桥。前溪通竹树，比户足渔樵。谷口风犹在，南阳兴未遥。青鞋从此办，不独为花朝。啸傲梅花里，今朝定有诗。软香春暖候，冷艳月黄时。坐久浑无意，风来每自疑。游蜂莫相恼，付与出墙枝。北户新除径，相随偩竹登。周遭莺语滑，荡漾水痕增。过雨移茶种，添流间麦塍。无心阶下草，散发任鬅鬙。
过东庄看梅·其一
作者：吴之振
朝代：清

迤逦东庄路，春风黑板桥。前溪通竹树，比户足渔樵。谷口风犹在，南阳兴未遥。青鞋从此办，不独为花朝。
过东庄看梅·其三
作者：吴之振
朝代：清

北户新除径，相随偩竹登。周遭莺语滑，荡漾水痕增。过雨移茶种，添流间麦塍。无心阶下草，散发任鬅鬙。
过东庄看梅·其二
作者：吴之振
朝代：清

啸傲梅花里，今朝定有诗。软香春暖候，冷艳月黄时。坐久浑无意，风来每自疑。游蜂莫相恼，付与出墙枝。
送少逸
作者：吴之振
朝代：清

几载不相见，相看倍黯然。人情怜旧雨，天气入新年。白发残镫里，清樽古驿前。计程翻日记，重为老夫传。
雨效东野体
作者：吴之振
朝代：清

雨声无新书，空阶历古今。亦作琴筑响，亦作钲鼓音。如何羁旅士，披衣起长吟。一点不到地，点点刺人心。遂令千古雨，此夜愁独深。
农家乐
作者：吴之章
朝代：清

茅结山堂竹结门，何殊老杜住东屯。投间饭犊依雅舅，乘兴行田看鹤孙。岁久不烦溪洗耳，睡余喜有酒盈樽。较晴论雨消长日，自觉山家道味存。
归梦
作者：吴之章
朝代：清

东南归路将千里，高滩急峡石齿齿。昼夜狂澜吼雷霆，客子坠心惊不已。舴艋戒严旬有余，及至抵家差足喜。昨夜扁舟何太轻，乘风破浪独扬舲。出江入江须顷刻，依稀叱驭驾长鲸。式遏倒卷乱流争，瘴烟净尽天廓清。到门稚子欢前迎，入觐庭闱喜不胜。山妻呼酒酌中庭，庭下黄花照眼明。绿醅酷带寒香冽，酣饮闻鸡催晓月。西风半夜撼树巅，惊悟方知梦飞越。
新晴坐月有怀
作者：吴之章
朝代：清

残霞开晚霁，新月瞰高墉。庭花烟掩映，池草翠蒙茸。褰帷理清欢，素辉荡心胸。良时不易得，据榻挥丝桐。音响何清越，隔户来薰风。光风非我私，岂无伊人同。
梦中游山忽得一路千峰之句醒后足成之
作者：吴之联
朝代：清
体裁：七言律诗

凉生冰簟夜清幽，何处云山梦里游。一路好风驰蹀躞，千峰斜日叫钩辀。野塘欢聚雌雄鸭，高陇闲眠子母牛。忽讶钟鸣窗月白，声翻林叶不胜秋。
秋日偶咏二首·其一
作者：吴之联
朝代：清
体裁：古风

敝庐在深柳，常扃双荆扉。但自适情性，不问人是非。箕踞秋树根，秋风起微微。片片黄叶落，时一打我衣。
秋日偶咏二首·其二
作者：吴之联
朝代：清
体裁：古风

唧唧壁根虫，栩栩槛外蝶。树映日萧疏，蕉迎风折叠。园林入初秋，秋色上红叶。倩谁将此景，绘我手中箑。
出宁羌马上漫成
作者：吴之驎
朝代：清

乱鸦散尽晓烟浓，马首青横剑外峰。斥堠东连秦锁钥，雍梁西界汉提封。天边鸟道秋无际，云里猿声树万重。极目黎城何处是，西风寂寂下高舂。
登金山塔
作者：吴之驎
朝代：清

踏尽层梯到半空，洪流一柱镇蛟宫。羲娥近走檐楹际，江海平分指顾中。帝子凤笙吹缥缈，仙人桂馆启鸿蒙。三山采药堪长往，我欲归乘万里风。
初至章次白西溪梅竹山庄
作者：吴乙照
朝代：清

西溪十八里，到处有蒹葭。客有此中住，求之路转赊。适逢三亩宅，疏竹夹梅花。不向樵夫问，门前绾钓艖。
渔家傲
作者：吴九思
朝代：清

恼杀风姨不做美。名园剪乱胭脂碎。窗外残红飞满地。都憔悴。纷纷尽向风前坠。蜂狂蝶翅相从队。莺声燕语偏娇媚。二十四番花信至。君须记。吹开吹谢真无谓。
生查子·子夜体
作者：吴九思
朝代：清

水底月团圞，一似芙蓉镜。人向碧溪行，如把菱花映。断藕两分开，惟有丝难尽。豆蔻已开残，无复同心并。
古皖邓石如过山寺相访奉答
作者：吴云岫
朝代：清
体裁：五言律诗

倾盖已如故，于今识子期。任人夸铁笔，自我叹朱丝。好古贫犹甚，寻幽险不辞。新安山水好，且住慰相思。
江宁道中
作者：吴云岫
朝代：清
体裁：五言绝句

水绕山重重，言走江南路。落日三山阴，风生秣陵树。
高座寺
作者：吴云岫
朝代：清
体裁：五言律诗

清秋入古寺，苍翠染人衣。老木动寒色，危楼澹夕晖。山空迦叶静，苔满雨花稀。欲问前朝事，高僧归未归。
仲春书景
作者：吴云骧
朝代：清

今年花信随春早，未到清明绿已肥。九十韶光忙易过，几多觞咏同难违。乌犀出叶藤萝茂，红斗含苞桃李稀。最是诗成豪兴发，留宾还欲典春衣。
和姚石甫春思
作者：吴云骧
朝代：清

柳色依然作绿阴，帝城回首倍惊心。音书望绝云中雁，风雨魂消海上琴。最是五更怜梦少，那堪百舌唤春深。多情我亦如君思，苦忆寒天独拥衾。
和马元伯
作者：吴云骧
朝代：清

好山好水能无我，一咏一觞皆有缘。自笑养间真腹负，转思栖逸许身便。烟霞未见耽成疾，风月何曾买用钱。旷世谁同庄子达，逍遥快诵昔游篇。
拟李翰林宫词
作者：吴云龙
朝代：清
体裁：五言律诗

曲槛飞鹦鹉，流波浴凤凰。侍臣垂贝带，协律度芝房。月似班姬扇，云疑帝子裳。承恩嫌粉黛，含笑弄明珰。
挽陈起荣联
作者：吴亭
朝代：清
体裁：联

天宫缺员，行满功成应赴召；人间乐事，论文煮酒又何时。
发渭门宿茶喜滩
作者：吴亮中
朝代：清
体裁：古风

连山草木繁，横纵始锄葺。乱离二十年，亲故不复集。榛莽袭衣裾，谁能辨井邑。结茅汉之厓，绠短亦可汲。云深日曚曈，作息随出入。种菽在冈原，种麦在阪隰。待汝供晨炊，所愿登场急。
发渭门宿茶喜滩
作者：吴亮中
朝代：清

连山草木繁，横纵始锄葺。乱离二十年，亲故不复集。榛莽袭衣裾，谁能辨井邑。结茅汉之崖，绠短亦可汲。云深日蠓曈，作息随出入。种菽在冈原，种麦在阪隰。麦生山彘多，况复官租急。
邗关夜步
作者：吴亮中
朝代：清

千家镫火映红妆，九市笙歌沸月黄。散尽斗金人未醉，拨残银蜡夜偏长。帘深岂信朝迎旭，烟暖由来晓不霜。从古骚人潦倒地，独惭顾况更清狂。
岁朝与任言九坐雪偶成
作者：吴人逸
朝代：清

梅花雪后斗新妆，点缀山家旧草堂。却喜闭门无俗谒，三升椒酒一炉香。
雨中游云林诸名胜
作者：吴人逸
朝代：清

昧旦寻灵鹫，山云郁不开。一蓑冲密雨，万壑响奔雷。人影穿林出，江声入寺来。祇因纡磴滑，迟我陟香台。
题水轩
作者：吴仁培
朝代：清

波光湛湛槛前浮，好寄耽游纵酒俦。绣鸭早来花底浴，银鲂午聚柳荫稠。清风入户能消暑，皓月临窗可赏秋。总是先人堂构意，到今回首只增愁。
挽任兰生公
作者：吴仁杰
朝代：清
体裁：联

身没名存，如此宣劳应入史；室迩人远，悔予招隐未修函。
书东坡谪岭南诸诗卷后
作者：吴以諴
朝代：清

东坡谪岭南，山居事事好。种茶及春阴，撷菜待秋杪。酿桂既可饮，煮葵亦足饱。无事闭门居，睡美或忘晓。问公何能尔，心定境不扰。乃知圣贤徒，穷达能自保。惟有主恩厚，报称恐不早。登高望中原，云山乱窈窕。谁怜老兄弟，弃置天南道。怨尤亦何有，箕贝任群小。诗酒得天真，山海遂幽讨。应笑柳柳州，歌诗徒懊恼。
准阴鹳鹤楼题壁
作者：吴以諴
朝代：清

金陵重镇拥貔貅，谁总戎机出上流。一夜西风沈铁锁，中原南顾缺金瓯。矢亡志士空呕血，巷战将军有断头。斗大一城磐石固，燃犀温峤在秦州。台树笙歌尚广陵，和戎故智恃金缯。但期弱肉能驯虎，不信愁眸未化鹰。白首元戎抛甲仗，青衿胄子泣刀绳。蜀冈梅岭行营地，欲赋《芜城》百感增。
准阴鹳鹤楼题壁·其二
作者：吴以諴
朝代：清

台树笙歌尚广陵，和戎故智恃金缯。但期弱肉能驯虎，不信愁眸未化鹰。白首元戎抛甲仗，青衿胄子泣刀绳。蜀冈梅岭行营地，欲赋《芜城》百感增。
春日有怀
作者：吴以諴
朝代：清

江南犹是旧芳菲，薄醉心惊景物非。三楚暮楼人独立，六朝芳草燕初飞。苍茫云树迷归鸟，迢递关山怅夕晖。记得石城挥泪别，桂花时节雨霏霏。
淮阴鹳鹤楼题壁·其一
作者：吴以諴
朝代：清
体裁：七言律诗

金陵重镇拥貔貅，谁总戎机出上流。一夜西风沈铁锁，中原南顾缺金瓯。矢亡志士空呕血，巷战将军有断头。斗大一城磐石固，燃犀温峤在秦州。
观黄淮交汇粮艘竞渡感而有作
作者：吴以諴
朝代：清

黄河如山挟沙走，清淮雪浪殷雷吼。白日风雨斗两龙，涛声五月清河口。小舟飘忽若凫鹜，大船嵬㞦如山岳。若鸦衔尾车接轴，北人腾笑南人哭。突然一掷如破竹，粟米流脂膏鱼腹。洪湖之水高于镇，淮堂铜柱剥落无。灵光山河七十二流注，何汪洋，石塘二百里，域水以为殃。风狂雨骤向昏黑，欲上不上船头裂，欲退不退船尾折。千夫力尽指流血，一唱督护心断绝。吾闻平江伯，经始资良策。孤悬三千里，引漕济军国。往者湖决十三堡，千里淮扬急如扫。借黄济运非良图，广川往往遵长途。海上巨鱼作人立，飓风骇浪迷方隅。仓卒可一不可再，策非万全良可虞。忆昔圣祖与神宗，翠华巡幸车书同。赞牲沈璧礼数崇，敬天勤民亮天工。天开引河辟洪濛，汴泗交流泾渭通。浊河清济贯当中，万艘徐引洪涛风。冯夷河伯来效忠，丰碑大书留禹功。佐者靳张数钜公，蒸尝百世铭鼎钟。河清作颂声摩空，千秋万岁歌年丰。
杨忠悯公谏马市劾严嵩两疏稿石刻本
作者：吴仰贤
朝代：清

咸宁拥帅纛，职方不敢争。分宜据政府，台省噤无声。壮哉椒山自有胆，霜简上诉天为惊。一疏堂堂谏马市，闭关欲绝天骄子。一疏谔谔诛奸谋，上方请斩张禹头。逐臣报国一腔血，姜桂之性老逾烈。风吹枷锁香满城，百炼此身都似铁。公死已与逢龙游，公书可代常山舌。百年手稿藏文孙，蠹鱼潜逃不敢齧。笔力瘦硬中藏棱，想见挥毫眦尽裂。磨砻贞石相雕镌，吾友张也审波折。刻成上嵌银泥墙，咫尺不异大道碣。噫嘻吁！鲁公争坐位，鄂王谢讲和，流传谏草同不磨。持此愿作直臣气，数纸岂仅博白鹅。
落帆亭联
作者：吴仰贤
朝代：清
体裁：联

倚槛遥看，去棹不如归棹逸；题桥偶驻，卸帆犹是挂帆时。
过孟县渡黄河
作者：吴仰贤
朝代：清

城外黄河河上山，山山回抱作重关。津船逆渡经三折，星海分流见一湾。掉臂嵩门行在望，吟诗洛社几时闲。滔滔南北从兹判，那不临歧泪暗潸。
过鸿门坂
作者：吴仰贤
朝代：清

军门开，鼓如雷，两雄高宴谋臣陪。手提佩玦睨不语，鸊鹈对舞锋交摧。居巢老翁不解事，真龙出入无死地。但劝项王杀刘季，不谏项王杀义帝。九鼎终归大度人，亚父何曾有奇计。
金殿
作者：吴仰贤
朝代：清

言寻鹦鹉庵，乃在凤山侧。石磴引途长，筠舆穿箐密。初地峙山门，重关辟香域。佛亦专城居，崇垣势崱屴。眼明见花宫，照耀黄金色。谁凿铜山穴，来构梵王室。参差万瓦明，磨砻两楹植。藻井与疏寮，玲珑胜雕刻。中奉武当神，玉座颇莹拭。庭前五丈竿，大旗飏落日。居然范金为，非是通帛质。穹碑屹两旁，大书夸撰述。经始万历中，甲辰首载笔。伟哉陈中丞，持节抚南国。勇略伏猓獠，余威詟爨僰。三宣设八关，屯兵备缅贼。雄才足筹边，韦李乃其匹。惜哉侈心生，未免留口实。铜柱马援置，铜鼓武侯勒。克敌扬天威，岂恃象教力。况当神庙年，中外困掊克。殿工筹度支，矿使遍南北。滇中增贡金，数比旧额溢。辇石充山庄，购象备扈跸。要荒肆徵求，帑缗糜千亿。以兹六诏民，愁叹废力穑。中丞亦慈祥，宝井役请息。乞哀一纸疏，读者尚心恻。奈何侈兴筑，物力不遑恤。竭此三品金，空为十地饰。即今厄红羊，战场浩荆棘。昆池灰再飞，阿房火未熄。兹殿类灵光，巍然可登陟。窗轩稍零落，父老为哽恧。醵金累锱铢，鸠工庀堂阈。毋使大厦倾，谓是明神式。我意独不然，狂论众所嫉。不见民苦饥，老稚葬沟洫。厂废鼓铸穷，那能振万镒。佛开甘露门，断臂且舍得。何惜方丈地，借为救荒术。巨炭炽红炉，新模就赤仄。弹指千万缗，散以助耕织。鸿嗷得栖迟，鹑衣救凛慄。徐议销兵气，农器铸亦亟。斯事实便民，余岂贪货殖。神鬼如有灵，罪谪誓不怵。
题文休承画山水
作者：吴仰贤
朝代：清

石壁千仞不可梯，悬崖老树鹘倒栖。背岩架壑戍楼出，霜林日射金紫迷。尺幅峥嵘得远势，画时气欲吞井西。文水道人游霅溪，道场山对官舍低。青林红树富秋色，双屐时踏樵径泥。老去坐窗发幽兴，犹能拈笔代杖藜。尘土扰扰驰轮蹄，高人云卧闻鸟啼。画中之山傥买得，巾车会当呼小奚。
代贺林春溥重宴琼林联
作者：吴仲礼
朝代：清
体裁：联

备箕畴，九五福；宴琼林，六十年。
关帝庙联
作者：吴仲礼
朝代：清
体裁：联

灞桥自古有行人，问谁策马而驰，大名不朽；曹魏于今无故物，赖此绨袍之赠，遗像犹存。
挽郭嵩焘联
作者：吴仲辅
朝代：清
体裁：联

乔卿之德，汾阳之福；梁木其坏，泰山其颓。
洪氏园
作者：吴任臣
朝代：清

秋宪当年赋《遂初》，槿篱茅屋树枝疏。一溪香雪长携屐，满院萝阴正读书。乍可山如人影澹，无妨月照夜台虚。荒烟此日迷花坞，十笏模糊指旧庐。
小春泛舟湖滨
作者：吴位镛
朝代：清

旭日晴明叶染红，湖滨放棹喜柔风。千峰罗列皆城郭，三郡萦回接远空。练甲报仇虚霸业，凿山底定叹成功。何时结客探林屋，出没烟波伴钓翁。
雨窗步韵
作者：吴位镛
朝代：清

检点游踪兴尚赊，窗前烟雾似蒙纱。雨膏著意滋芳草，风信无端妒落花。篱下土掀尖露笋，山边雷动嫩抽茶。多情最是衔泥燕，春社归来认旧家。
初至黄州走笔示云史
作者：吴佩孚
朝代：清
体裁：七言绝句

为谋统一十馀秋，叹息时人不转头。赢得扁舟堪泛宅，飘然击楫下黄州。
和梅花诗
作者：吴佩孚
朝代：清
体裁：七言绝句

此君根骨本来清，寂寞空山更有情。修到梅花尚多事，为谁辛苦去调羹。
失题
作者：吴佩孚
朝代：清
体裁：七言律诗

民国军人皆紫袍，为何不与民分劳？玉杯饮尽千家血，红烛烧残万姓膏。天泪落时人泪落，歌声高处哭声高。逢人都道民生苦，苦害生灵是尔曹！
失题
作者：吴佩孚
朝代：清
体裁：七言律诗

竹阳城外有高台，把酒登临曙色开。蜀陇云山皆北向，巴渝风雨自东来。锦帆终古天涯去，春色无端地底回。到此我思廿八将，谁为呼取尽余杯？
寒溪寺偕方严云史看梅花二首·其一
作者：吴佩孚
朝代：清
体裁：七言绝句

陶公高咏此山中，上有孙权避暑宫。寻个渔樵说閒话，晋朝名士汉英雄。
寒溪寺偕方严云史看梅花二首·其二
作者：吴佩孚
朝代：清
体裁：七言绝句

折得梅花香满衣，溪云山雨送将归。一蓑一笠临皋去，十里春江明翠微。
岳阳公宴留赠
作者：吴佩孚
朝代：清
体裁：七言绝句

岳阳父老共杯壶，举目江山总不殊。楼外东风吹细雨，酒香飞入洞庭湖。
感怀
作者：吴佩孚
朝代：清
体裁：七言律诗

万山拱极一峰高，遁迹何心仗节旄。望月空馀落花句，题诗寄咏猗兰操。江湖秋水人何处，霖雨苍生气倍豪。笑视吴钩自搔首，前途恐有未芟蒿。
挽孙中山
作者：吴佩孚
朝代：清
体裁：联

天高月黑风沙恶；志决身歼军务劳。
挽张作霖联
作者：吴佩孚
朝代：清
体裁：联

有孙仲谋继起英雄，忧患可兴邦，愿文台无复多恨；与祖士稚共图恢复，河山今异昔，岂周顗一哭了之？
挽徐霞客
作者：吴佩孚
朝代：清
体裁：联

有容有德，人无闲言，愿缀哀辞耒徐淑；知废知兴，深明大义，可怜患难伴相如。
挽谭延闿
作者：吴佩孚
朝代：清
体裁：联

蜀道艰难，巫峡啼猿数行泪；长沙痛哭，衡阳归雁几封书。
洞庭春望
作者：吴佩孚
朝代：清
体裁：七言绝句

青草山前芦蕨肥，洞庭湖里鹧鸪飞。春风春雨无穷尽，帝女仙人何处归。
渡江游鄂西山二首·其一
作者：吴佩孚
朝代：清
体裁：七言绝句

樊口归来赤壁矶，中流击楫早忘机。黄州山水秀天下，容我披蓑脱战衣。
渡江游鄂西山二首·其二
作者：吴佩孚
朝代：清
体裁：七言绝句

便欲烟霞寄一廛，阮囊那得买山钱。眼前风物皆吾有，两岸楼台万顷田。
游绥定凤凰山
作者：吴佩孚
朝代：清
体裁：七言律诗

英雄处处出人头，又上高峰作壮游。满眼苍生归掌握，数堆疑冢感荒邱。萧萧木叶传边警，点点梅花为我愁。休到昆崙山上望，中原王气不胜秋。
满江红·登蓬莱阁
作者：吴佩孚
朝代：清
体裁：词

北望满洲，渤海中风浪大作！想当年，吉江辽人民安乐。长白山前设藩篱，黑龙江畔列城郭。到而今，倭寇任纵横，风云恶。甲午役，土地削；甲辰役，主权堕，江山如故，夷族错落。何日奉命提锐旅，一战恢复旧山河！却归来，永作蓬山游，今弥陀。
示云史·其一
作者：吴佩孚
朝代：清
体裁：七言绝句

烟雨连江春水来，扁舟无事祇衔杯。吴头楚尾三千里，捲上风帘看一回。
示云史·其二
作者：吴佩孚
朝代：清
体裁：七言绝句

水满长江酒满卮，春山如笑语如诗。东风吹绿黄州岸，自起开窗画竹枝。
自题
作者：吴佩孚
朝代：清
体裁：联

得意时清白乃心，不纳妾，不积金钱，饮酒赋诗，犹是书生本色；失败后倔强到底，不出洋，不出租界，灌园抱瓮，真个解甲归田。
赠刘存基
作者：吴佩孚
朝代：清
体裁：七言律诗

方寸纠纷俗累萦，无端怅触笔花生。人因落魄寻知己，诗写牢愁见性情。洛水梦回千里曲，蜀山登断一钩轻。枕边莫恼鹃声恶，催起刘郎趁早行。
赠友
作者：吴佩孚
朝代：清
体裁：联

花开阳春惟三月；人在蓬莱第一峰。
赠杨圻
作者：吴佩孚
朝代：清
体裁：联

天下几人学杜甫；一生知己是梅花。
赠王某
作者：吴佩孚
朝代：清
体裁：联

登楼文士思家国；誓墓将军惜岁华。
赤壁春夜书示云史
作者：吴佩孚
朝代：清
体裁：七言绝句

戎马生涯付水流，却将恩义反为仇。与君钓雪黄州岸，不管人间且自由。
赤壁舟中
作者：吴佩孚
朝代：清
体裁：七言绝句

赤壁春流飘酒旗，江村隔雨啭黄鹂。晚来独背东风立，祇看江山不看棋。
除夕见示
作者：吴佩孚
朝代：清
体裁：七言绝句

转为新年惜旧年，金戈铁马事茫然。近来省识閒中乐，自注清波洗水仙。
题福州戚公祠
作者：吴佩孚
朝代：清
体裁：联

雪国耻在四百年前，公不愧曰武；绍兵法于十三篇后，吾曹读其书。
黄州早春登城
作者：吴佩孚
朝代：清
体裁：七言绝句

两字功名百战哀，江山无改此登台。举杯独酌看周易，樊口江鱼下酒来。
黎明渡汉阳
作者：吴佩孚
朝代：清
体裁：七言绝句

天风吹我过江城，万户无声犬不惊。可惜清明平旦气，都从梦里误平生。
立秋后七日省中夜直
作者：吴俊
朝代：清

北斗七星低可扪，禁城钟鼓动黄昏。心悬连日羽书至，坐觉一更草露繁。烛花然梦弄孤耿，秋树语风多暗喧。楼角迢迢转河汉，揽衣不寐欲忘言。
罗旧驿馆
作者：吴俊
朝代：清

行看岚翠泼人衣，坐觉溪光冷入帏。境美最贪茶后睡，身轻差熟梦中归。山衔楚雨黔云起，鸟掠湖烟岭树飞。一曲芷江清澈底，美人不见思依依。
陆太守朗夫招饮赋谢
作者：吴俊
朝代：清

济南太守与我厚，僚佐森森匿屏后。惟将华㟙两山云，付与诗人纳怀袖。玲珑窈窕看不足，更向城南弄鸣玉。道人十日九逢迎，颠倒瓶罂贮寒绿。太守怜我苦吟诗，邀入寒厅共酒卮。轩前老鹤侧翅舞，华镫竞奏竹月丝。历山城头乱挝鼓，一线凉蟾漏秋雨。篮舆扶醉独归来，急爇松明煮云乳。
陈节妇
作者：吴俊
朝代：清
体裁：七言律诗

万里风波百折滩，夫君不以别离难。三年竟失刀头望，半世空成梦里欢。谁复为文招海贾，且须教子服儒冠。今观太史书贞节，不愧幽魂地下看。
对联
作者：吴俊升
朝代：清
体裁：联

自来名将爱良马；从古美人属英雄。
通慧寺
作者：吴俊升
朝代：清

苍凉平野望招提，岸蓼汀凫水四围。石径行来红叶满，钟声断处白云飞。厨寒芋火僧慵惯，户罥蛛丝客到稀。剩有一湾明月在，殷勤相逐送余归。
强饭
作者：吴俊卿
朝代：清

强饭能驱病，禁寒惯典衣。打头朝雨下，梳发旅尘飞。潮影白沈屋，石苔青刺扉。无人慰寥落，梁燕故依依。
赠谭复堂先生
作者：吴俊卿
朝代：清

种柳红尘隔，填词白屋温。天宽容故我，地僻闭閒门。冷抱箧中集，凉开湖上尊。归来陶靖节，松菊想犹存。
赠野僧青望
作者：吴俊卿
朝代：清

黄茅盖屋石堆墙，浦浦风回薜荔香。笼阁夜镫通窈窕，雨出流水犯凄凉。月明古庙蛇神出，路滑秋芜马足荒。输与山僧摊粥饭，笑人行役太匆忙。
三叠伯福见寄韵却寄
作者：吴保初
朝代：清

一揩泪眼望长安，兀兀无言恨万端。词客哀时怨迟暮，高皇创业本艰难。宵深月黑关门迥，陇上秋高辇路寒。欲挽六龙迥玉辂，山河碧血那曾乾。
与子言联句
作者：吴保初
朝代：清

既不甘虚生，又不能速死，速死胜虚生，虚生胜徒死，生兮生兮死可耻。空山浩浩风吹衣，白云出岫今旋归。梦中忽跨白麟去，齐烟九点光熹微。横流黑海黄尘飞，铁轨潜通西伯里。石破天惊地轴倾，槁木死灰吹不起。重阳巨舰凌长风，电光远烛虚无中。砉然鱼雷海底发，战血流渍波光红。临流欲洒新亭泪，卧榻何年许鼾睡。五洲道路一朝通，夜夜晴空出妖彗。搔首问天天茫茫，徒手焉能歼天狼。空城狐免白昼窜，走狗烹醢良弓藏。扰攘群夷争角逐，睥睨神州如一粟。土苴圣制竞国威，杀人盈野膺天戮。噫吁嘻！天荆地棘成畏途，东狼西虎环四隅。武陵一舸向何许，桃源世界还有无。柴桑居士晋遗老，出本无心归亦好。却愁遍地炮花开，淋漓战血沾野草。生不能迟死不早，忧心悄悄如蓬葆。精卫难填碧海乾，紫芝惆怅商山槁。日图一饱夜一眠，圣人为腹自古然。畏罍但能岁大穰，呼龙瑶岛耕苍烟。山窗长夏开萝径，松竹萧萧风雨劲。纵观蠹简三千年，转轴兴亡若明镜。草茅坐论伤如何，盈廷食肉何其多。坐使生民弃涂炭，拖金曳紫冠峨峨。赤手难援天下溺，且作长歌歌代哭，吾将及时返初服。
中秋江亭宴集为朝鲜全洛人李秋冈作
作者：吴保初
朝代：清

相对何须学楚囚，且沽琼醑醉中秋。包胥枉作秦廷哭，鲁女深劳漆室忧。莫谓珠崖终弃汉，须知东国尚尊周。诸君试上新亭望，满目山河涕泗流。
乙巳游日本绝句
作者：吴保初
朝代：清

万顷云涛立海滩，天风浩荡白鸥闲。舟人那识伤心地，为指前程是马关。
九日钓鱼台观试马怀任公
作者：吴保初
朝代：清

簪萸时节一登台，迤逦黄花夹路开。木落萧条秋意老，风回豗激市声哀。千金难觅骅骝种，一榻谁悬梁栋材。盛世上书犹痛哭，少年人惜洛阳才。
九月五日泥饮大醉因次穗卿后黄垆见赠韵
作者：吴保初
朝代：清
体裁：古风

小官粥粥辽东豕，大官吓吓黔之驴。两鸟悲鸣两鬼叱，那恤世议腾揶揄。醉乡瞢腾已深入，顿失愁苦穷熙娱。祁门解人世有几，欲迥碧落归黄垆。醒狂醉骂聊复尔，有酒不饮心何居。始知万物类刍狗，一壶已破千欷歔。君如洪钟发巨响，我振螳臂思当车。于今且莫论皇难，蔑弃礼乐焚诗书。百年尔我亦俄顷，乾坤毁后皆为虚。不须出处问虎鼠，底用真幻诹龙猪。圣人满街吾不识，纷纷籍籍咸有图。模糊醉眼看人世，笑则弥勒悲文殊。已矣！尘尘万古不可接，九州六合亦有如是之酒徒。
九月五日泥饮大醉因次穗卿后黄垆见赠韵
作者：吴保初
朝代：清

小官粥粥辽东豕，大官嚇嚇黔之驴。两鸟悲鸣两鬼叱，那恤世议腾揶揄。醉乡瞢腾已深入，顿失愁苦穷熙娱。祁门解人世有几，欲迥碧落归黄垆。醒狂醉骂聊复尔，有酒不饮心何居。始知万物类刍狗，一壶已破千欷歔。君如洪钟发巨响，我振螳臂思当车。于今且莫论皇难，蔑弃礼乐焚诗书。百年尔我亦俄顷，乾坤毁后皆为虚。不须出处问虎鼠，底用真幻诹龙猪。圣人满街吾不识，纷纷籍籍咸有图。模糊醉眼看人世，笑则弥勒悲文殊。已矣！尘尘万古不可接，九州六合亦有如是之酒徒。
书感
作者：吴保初
朝代：清

忧来惜往复伤今，岁晚江湖慨独深。射虎久思随李广，杀人何必借曾参。可堪更铸九州铁，况尔徒摸校尉金。欲过新丰谋一醉，酒痕狼藉旧题襟。
伯严招同游鸡鸣寺
作者：吴保初
朝代：清

夕阳衰草古城隅，废堞遥连玄武湖。钟阜云开见残雪，僧寮树秃有啼乌。凭栏茗话春犹寂，如子文章世已无。扫辙深居断车马，能过委巷喜相呼。
伯严约游半山寺
作者：吴保初
朝代：清

争墩人已去，晴日恣幽寻。㶁㶁泉声细，悠悠塔影沉。掉头遗浊世，把臂入深林。与子深吟久，愁思恐不任。
偶书
作者：吴保初
朝代：清

从来赤舌可烧城，谁与排愁仗酒兵。一觉十年还自笑，只将重谤博微名。
偶书
作者：吴保初
朝代：清

故人饷我波罗蜜，云是家人南海贻。忽动莼鲈乡国思，碧天无际雁来迟。
偶检箧中破扇戏责以诗
作者：吴保初
朝代：清

新制齐纨似雪霜，世情旦暮变炎凉。君王待尔驱蝇蚋，忍自孤恩箧笥藏。
偶至田家作
作者：吴保初
朝代：清

自笑尘氛客，忽随沮溺群。高林过疏雨，飞鸟逐行云。瓮牖馀残春，郊原渐夕曛。秋风将落叶，萧索不堪闻。
元旦试笔示二女弱男亚男
作者：吴保初
朝代：清

比干剖心死，龙逢丧其元。行谊虽则美，肢体究不完。而父师孟轲，上书尝责难。获全其首领，沈忧摧肺肝。女勿学而父，而父徒空言。西方有美女，贞德与罗兰。
冬夜书怀
作者：吴保初
朝代：清

故人强半拥旌旄，萧飒西风动敝袍。镜里年华须鬓改，枕中江海梦魂劳。登楼犹自悲王粲，钩党微闻捕孔褒。谁遣愁人眠不得，残灯欲死晓鸡号。
叹逝
作者：吴保初
朝代：清

乍向莽苍开泪眼，更凭芳郭吊孤忠。江关词客凋零尽，一样伤心事不同。
同友人游胡氏山馆怀先武壮公幕中诸君子
作者：吴保初
朝代：清

晚来高士宅，落日满空林。野径无人迹，深山啼怪禽。一年芳草暮，万里故人心。回首辽东事，苍茫泪满襟。
同周彦升广文渡汉江
作者：吴保初
朝代：清

蛾眉见嫉已堪哀，骏骨成灰复被猜。短棹空横秋水阔，夕阳还抱远山来。美人结束思临镜，贫女梳妆耻自媒。莫怪江流萦九曲，愁肠宛转日千回。
吾生
作者：吴保初
朝代：清

凤叫丹山鹤在林，吾生只合老墙阴。学琴未解幽忧疾，去国常怀浩荡心。亲见蛾眉成碧血，何来骏骨市黄金。不才自分终无补，敢向明时怨陆沉。
和伯福太史见寄韵
作者：吴保初
朝代：清

浪迹江湖梦未安，又萦离思入毫端。罪言只觉忧时切，孤愤谁知报国难。藿食山中差可饱，荷衣江上不胜寒。男儿漂泊寻常事，多谢鱼书墨未乾。
和狄楚青感事韵
作者：吴保初
朝代：清

啄残朱果叶成阴，帘影重重午梦沉。一自云旗王母下，恨烟颦雨到如今。
哭六君子
作者：吴保初
朝代：清

圣朝不杀士，尼父吊三仁。西市诸君子，东林旧党人。涓涓流碧血，扰扰窜黄巾。未必逢天怒，阴霾黯紫宸。
哭永山
作者：吴保初
朝代：清

豺虎纵横日，谁堪社稷臣。死生原细事，忠孝几完人。纵竭新亭泪，何关曲突薪。英魂当杀贼，一为靖边尘。
哭许君男
作者：吴保初
朝代：清

门户天涯强为持，曾无君肉细君遗。三旬九爨囊无粟，饮水犹能共朔饥。君去悲君悲莫悲，悲君共我在京时。相如四壁刘伶屋，日日临风唱我诗。
哭许君男·其一
作者：吴保初
朝代：清

门户天涯强为持，曾无君肉细君遗。三旬九爨囊无粟，饮水犹能共朔饥。
哭许君男·其二
作者：吴保初
朝代：清

君去悲君悲莫悲，悲君共我在京时。相如四壁刘伶屋，日日临风唱我诗。
嘉平十六夜
作者：吴保初
朝代：清

凉月出东林，流光皎如雪。三五何明明，二八又将缺。觌面未宜疏，况乃关山别。千里孰起予，寸心为君折。旅雁鸣朔风，羁心忽零乱。之子渺何方，千里音尘断。所嗟樊笼中，翻飞无羽翰。怀人情徒伤，耿耿岁方晏。
嘉平十六夜·其一
作者：吴保初
朝代：清

凉月出东林，流光皎如雪。三五何明明，二八又将缺。觌面未宜疏，况乃关山别。千里孰起予，寸心为君折。
嘉平十六夜·其二
作者：吴保初
朝代：清

旅雁鸣朔风，羁心忽零乱。之子渺何方，千里音尘断。所嗟樊笼中，翻飞无羽翰。怀人情徒伤，耿耿岁方晏。
国门
作者：吴保初
朝代：清

总角年华致此身，涓埃无复答君恩。诗书聊欲酬先志，名字深惭籍党人。北阙觚棱重回首，南山风雨独伤神。从今膝下承欢去，清泪潸潸出国门。
夜发行次天津
作者：吴保初
朝代：清

偶因归省赋南游，梦里魂飞故国楼。永夜独行千里客，长途只载一车愁。鹓鸾得路翔天阙，猿鹤移文出故邱。欲识行踪何处所，天津桥上月如钩。
夜梦故人朱曼君感怆赋此
作者：吴保初
朝代：清

青天碧海骑鲸去，小别千秋返夜台。季重旧游成鬼录，谪仙词赋岂凡才。天荆地棘归魂惨，月黑枫青入梦来。欲挈只鸡向何许，山阳笛里不胜哀。
夜雨
作者：吴保初
朝代：清

夜半荒鸡喔喔鸣，披衣起舞气纵横。未填苦海怜精卫，暂打愁城仗酒兵。红烛烧残犹堕泪，好花萎谢若无情。梦中不识东华路，犹是长杨听雨声。
定儿
作者：吴保初
朝代：清

一夕狂飙碎玉芝，盈盈十五好年时。王侯邸第连云起，风烈何人识定儿。
寄世清
作者：吴保初
朝代：清

东狼西虎日耽眈，我欲批鳞叩帝关。几度丹诚忧国是，十年素食忝朝班。身羁辇毂风尘下，心在长林丰草间。瞬息雷霆惊下界，家人宁得望生还。
寄内
作者：吴保初
朝代：清

贫贱常戚戚，富贵常婜婜。婜戚两无朕，祸变生东夷。烽燧久未熄，干戈动经时。王者岂好战，丑虏纷猖披。狞飙振槁叶，严霜瘁枯枝。败绩屡奏闻，旰食繁忧滋。不才将家裔，激愤摧肝脾。请缨岂无路，绝裾诚所悲。骨肉渐已远，锋镝乃所私。贫富会有尽，生死焉得知。傫然为此别，此别非平时。老母发浸白，定省谁扶持。荣辱实自召，谤誉姑听之。脱能赋归来，与君陈相思。
寄大兄
作者：吴保初
朝代：清

横流谁是济时才，急病年来志已灰。入世一身忧患积，怀君千里鬓毛摧。寥寥家国空回首，莽莽乾坤数举杯。此日黄金真似土，不知何处市龙媒。
将赴都门留赠家山亲故
作者：吴保初
朝代：清

束发就外傅，迟钝百不如。一朝承明诏，驾言觐皇都。年齿逾二九，仍复滞里闾。余心日茅塞，学业多荒芜。淹迟非吾事，欲往还踌躇。岂谓贫而致，匪为饥所驱。宁甘骨肉远，况与田园疏。聊欲继先志，讵敢堕其躯。悠悠帝乡远，一去千里馀。世途多荆榛，安得不崎岖。相期各努力，岁月如白驹。
尉迟杯
作者：吴保初
朝代：清
体裁：词

江南路。正绿遍、万树垂杨缕。愔愔嚼蕊吹花，清绝蘼芜庭宇。单衣伫立，问秀靥、孤颦隔何许。羡才人、老去填词，生绡题遍名字。应念历劫云烟，偏画绢诗龛，锦段如故。淡墨词痕无处涴，日抱向、江湖来去。如今对、残山剩水，觅谁语、熏香独自抚。有何人，一例心情，剪灯珍重题句。
归省吟
作者：吴保初
朝代：清

九阍绝叫欲何如，去国还堪慰倚闾。母喜不疑添蔬食，儿非制语堕金鱼。寒泉喷薄朝挥轸，草阁萧疏夜读书。差喜谢庭多逸趣，森森玉树满阶除。
感事
作者：吴保初
朝代：清

醇醪易换解金貂，扫辙深居避市嚣。鲁史未闻诛两观，虞廷终见窜三苗。烽烟西北忧方炽，财赋东南力已凋。一望长安愁日远，幽囚犹复困神尧。
感事
作者：吴保初
朝代：清

阵云无际莽萧森，海水横飞接地阴。险厄卢龙空北望，愁闻胡马已南侵。蓟门烽火留宫阙，秦陇山河阅古今。千里涂膏问谁致，夕阳无语欲西沉。
支那有一士赠宋平子
作者：吴保初
朝代：清

支那有一士，韬迹居越东。抗志稀纯素，笃性秉渊冲。意旷九州外，神游三代中。如伤惓心目，无告哀残癃。一夫苟不获，丛疚在厥躬。陈词就重华，问道访崆洞。著书累万言，吾道终未穷。哲人不偶世，至论无污隆。岂惟跻小康，将以致大同。挟策献太平，畴能识王通。抱玉贵善藏，活国徯良工。感子他山意，错石资磨砻。已矣吾何悲，矫首咨鸿濛。
效韦体
作者：吴保初
朝代：清

光阴等过隙，日月奔双轮。去去无停机，万物随飞尘。小园微雨霁，空山芳杜春。谡谡松风古，娟娟花月新。如何今日地，不见昔时人。烹茗延嘉客，割鸡招近邻。绵思廑忧国，直道宁谋身。谁能久郁郁，负此村醪醇。浩歌渔父篇，明月思垂纶。
文芸阁学士获严谴作诗送之
作者：吴保初
朝代：清

廊庙江湖事本同，几人投劾去匆匆。弹章已落奸谀胆，清议能生台阁风。早把一官轻敝屣，便看鸷鸟脱樊笼。送君苦忆江南好，草长莺飞二月中。
旅夜书怀
作者：吴保初
朝代：清

明日江城道，行踪不可留。孤灯怨遥夜，残月落高楼。风雪岁云暮，关山我旧游。故人何日见，樽酒化离愁。
春日遣怀
作者：吴保初
朝代：清

门前旷幽瞩，春风吹裳衣。四顾何萧条，鸟语相婓婓。原上滋青草，游子殊未归。俯仰复三叹，徘徊久瞻睎。相思在长道，之子与我违。萝径自岑寂，孤琴为谁挥。余怀局未展，斯世将焉依。朝饮木兰露，夕采北山薇。乾坤逝安适，日暮独扃扉。
昼寝
作者：吴保初
朝代：清

春秋忘蟪蛄，旦暮失蜉蝣。瞢腾大化中，扰扰何时休。余今思古人，古人今在不？出门何所之，累累皆松楸。连蹈东海死，夷老西山幽。身夭形亦灭，形灭心长留。夜夜望北斗，日日登南楼。丈夫七尺身，宁欲为诗囚。饮水聊疗饥，栽花能缔愁。惠然春风来，朽木终何求。惟有黑甜乡，时时爱独游。
晓望富士积雪
作者：吴保初
朝代：清

富士郁岧峣，经年雪不消。阳精回晓色，脂沁玉颜娇。
晓起
作者：吴保初
朝代：清

巀嶪高城噪曙鸦，西山霞起照檐牙。初晴霢霂侵宵雨，喜见婵嫣一院花。安得还山共鸡犬，终嫌游洛饱风沙。燕南芳草年年绿，谁遣王孙苦忆家。
晚晴
作者：吴保初
朝代：清

鸣雨止复作，萧然天气清。西风吹木落，野水入河明。岚影含初旭，林光讶晓晴。愁窥秋草色，忽起故园情。
月山
作者：吴保初
朝代：清

朝看月山来，暮看山月出。得月已忘山，岚翠沾衣湿。
有感
作者：吴保初
朝代：清

蹉跎閒岁月，往事不堪论。岂意终天恨，翻因受国恩。修名愁未立，先业必思存。读史怀韩范，忠清遗子孙。
望西山翠微峰
作者：吴保初
朝代：清

孰把西湖比西子，我将西子比西山。醉颜远映枫千叠，浅黛初颦月一弯。馀霭成霞张锦幕，飞泉溅瀑堕珠环。云车小驻长生殿，时见仙娥采药还。
木兰花慢·悼亡姬许君男
作者：吴保初
朝代：清
体裁：词

渐韶光晼晼，拥恨怕上西楼。纵云锦千章，琅玕万管，难写心愁。可奈好花落去，只黄莺百啭在枝头。帘外青山扫黛，意中人去难留。无情岁月悠悠，问泪落、怎生收。恁画栏往往，抬头举目，都是松楸。吴江也能剪断，但剪刀何处买并州。天上飞光劝我，万愁付与东流。
次伯严九江舟中见寄韵
作者：吴保初
朝代：清

我已无言类楚囚，羡君诗思满归舟。狂耽白堕湔尘梦，独倚黄花惜剩秋。几悲心期存故国，聊从物外觅真游。空江日落愁何极，芦荻萧萧亦白头。
残夜怀人
作者：吴保初
朝代：清

我本山中客，荒居猿鹤邻。苍茫春色晚，寥落别愁新。心折远游子，寒惊独夜人。何因遣岑寂，不惜苦吟身。
江南
作者：吴保初
朝代：清

杏花零落柳毵毵，独倚危栏望碧潭。春到江南肠已断，况无春色到江南。
沪上送丁叔雅户部归岭南
作者：吴保初
朝代：清

目尽寥天一鹤归，客中送客倍依依。神州多故交游尽，沧海横流国事非。梅福上书愁未达，朱云请剑愿空违。翠华近有蒙尘恸，何日回銮望六飞。
津桥
作者：吴保初
朝代：清

寻思东海扬尘日，愁说胥江有怒潮。风雪漫天驴背稳，独披风帽上津桥。
病起口号
作者：吴保初
朝代：清

森森虎豹拥天关，却望蓬莱缥缈间。非为山川入吴越，惯听言语识荆蛮。有心葵蒮常倾日，无事云霓不出山。遍地枯禾望霖雨，谁鞭沧海蛰龙顽。
石砚歌
作者：吴保初
朝代：清

石斑斑，墨浩浩，濡毫夜起批鳞草。上不以补天，下不以填海。姑以汝为砚，犹胜弃掷空山閟光彩。噫吁嘻，呜呼！天有时而堕，海有时而枯，精光耿耿终难渝。万年如瞬一须臾，娲皇精卫今何如。
祝英台近·伤春
作者：吴保初
朝代：清
体裁：词

杏花村，桃叶渡。渺渺思南浦。别绪离情，飘泊同飞絮。争禁稚柳娇黄，漫天风雨，不道便从春归去。送春去，问对如此江山，何处觅归路？梦遍天涯，剩得愁如许。纵教啼尽斜阳，老鸦声苦，也春去、茫茫不顾。
简伯福
作者：吴保初
朝代：清

揽涕诵小雅，殷忧赋大东。溺饥宁我独，哀乐几人同。大泽龙蛇斗，深山草木空。不堪家国恨，奚暇泣途穷。
简裴伯谦农部
作者：吴保初
朝代：清

阴雨初含霁，垂甍溜尚滴。袅袅来风凉，黮黮流云湿。逍遥溽暑退，索寞日将夕。咄哉风雨师，连朝阻良觌。
简陈伯严吏部次门存韵
作者：吴保初
朝代：清

扫辙深居日闭门，栖鸦流水傍江村。寥天已惜鹓鸾逝，危幕徒憎燕雀喧。荐士旷怀六一老，投诗长吊汨罗魂。萧条委巷难旋马，多感元龙枉过存。
自君男冢独行归家口占
作者：吴保初
朝代：清

雨后空山罩晚霞，飞琼西去载云车。天教烈士悲长剑，谁遣诗人哭落花。岂有忧能埋地下，须知恨不在天涯。料应莫补离天缺，炼石何须问女娲。
自题批鳞草后
作者：吴保初
朝代：清

一叩君门深九重，不知涕泗复何从。君无失德言空激，臣本当诛罪不容。为主应同狂犬吠，杀身还负逆鳞龙。横流四海疮痍甚，惭愧无能报列宗。臣子难言孝与忠，诗书千古此心同。鹘鸠休笑枪榆辈，鸾凤宁栖枳棘丛。生拟归田依老母，死当地下见而翁。皋夔逢比今安适，浩气终留天地中。悻悻人间小丈夫，愤来直欲斫珊瑚。谁为天下奇男子，臣本高阳旧酒徒。正则怀沙终为楚，子胥抉目欲存吴。何堪更作哀时赋，萧瑟江关泪已枯。
自题批鳞草后·其一
作者：吴保初
朝代：清

一叩君门深九重，不知涕泗复何从。君无失德言空激，臣本当诛罪不容。为主应同狂犬吠，杀身还负逆鳞龙。横流四海疮痍甚，惭愧无能报列宗。
自题批鳞草后·其三
作者：吴保初
朝代：清

悻悻人间小丈夫，愤来直欲斫珊瑚。谁为天下奇男子，臣本高阳旧酒徒。正则怀沙终为楚，子胥抉目欲存吴。何堪更作哀时赋，萧瑟江关泪已枯。
自题批鳞草后·其二
作者：吴保初
朝代：清

臣子难言孝与忠，诗书千古此心同。鹘鸠休笑枪榆辈，鸾凤宁栖枳棘丛。生拟归田依老母，死当地下见而翁。皋夔逢比今安适，浩气终留天地中。
舟行
作者：吴保初
朝代：清

惊波流浩浩，风劲日沉沉。千里淮南客，孤帆江上心。春明沧海远，建业大江深。久抱羁孤恨，蹉跎独至今。
苻娄以诗贾祸因责余为戎首罚作诗解之
作者：吴保初
朝代：清
体裁：七言律诗

我爱嘉兴沈部郎，弟兄云锦烂千章。未饶诸葛称龙虎，翻用孤雏吓凤皇。云梦芥胸亦何有，夜光按剑定无妨。明朝羯鼓相从醉，正有唐宫解秽方。
苻娄以诗贾祸因责余为戎首罚作诗解之
作者：吴保初
朝代：清

我爱嘉兴沈部郎，弟兄云锦烂千章。未饶诸葛称龙虎，翻用孤雏嚇凤皇。云梦芥胸亦何有，夜光按剑定无妨。明朝羯鼓相从醉，正有唐宫解秽方。
葬许君男北山楼畔
作者：吴保初
朝代：清

嘒星暗河汉，素月落丘樊。送子归幽穴，流萤照寝门。草虫哭灯死，风雨吊花魂。谁共茅山隐，牛衣有泪痕。
蝶恋花
作者：吴保初
朝代：清
体裁：词

小院落红初过雨。门掩屏山，才可喁喁语。密意愔愔成间阻，帘前恨煞红鹦鹉。燕自呢喃花自舞。占断年光，便把芳游误。淡月疏星双掌路，那堪忍泪班骓去。
行次津门作
作者：吴保初
朝代：清

阆风绁马久沉思，沃岸尘鞿亦渐疲。又见天津桥畔柳，青青犹自向人垂。
读周彦升朝鲜乐府书后
作者：吴保初
朝代：清

兴亡毕竟属男儿，贱妾何关国事为。从古诗人枉饶舌，总将倾国罪蛾眉。
读陈石遗诗集遂和其论诗原韵
作者：吴保初
朝代：清

客邸镇无聊，向人借书看。游兴久已阑，吟侣亦渐罕。暮携陈子诗，兀自诵至旦。珠玉随风翻，咳唾落天半。咏怀追步兵，嗜酒过中散。云梦偶相值，江湖游汗漫。师门君所思，世途吾已惮。虽有鸿羽仪，不及羊头烂。泽畔放臣吟，楼头思妇叹。词妥极艰辛，语妙益凄惋。始觉涪翁豪，不逊临川锻。吾师擅风雅，薪传火未断。救衰虽已迟，振靡或未晏。谁为压卷篇，有人唱之涣。
赠濮青士
作者：吴保初
朝代：清

瑟瑟西风白下门，萧萧黄叶雨中村。惊闻海上鼋鼍驾，渐觉云中鸡犬喧。避地已同秦逐客，投诗曾吊楚冤魂。华胥旧梦凭谁续，朝士贞元几辈存。
赠申叔
作者：吴保初
朝代：清

滔天谁挽海澜回，倦眼摩挲未忍开。满地江湖归短褐，乱思文字拨寒灰。麒麟岂是人间物，鹦鹉曾传绝世才。幸有足音到空谷，可容抵掌坐莓苔。
送任父之申江
作者：吴保初
朝代：清

吾友梁任父，飘零真可哀。少年入京国，下笔挟风雷。亦有新亭泪，斯人贾谊才。江湖须自重，猵獭久相猜。
送沈子封太史入都兼问伯福近状
作者：吴保初
朝代：清

黄鹤楼头云欲散，晴川阁上月初明。沧波送客浑无际，秋雨留人似有晴。多累已知身是赘，虚生宁问死无名。西风落叶长安道，倘遇唐衢为寄声。
避人
作者：吴保初
朝代：清

入市原知面可憎，避人聊就小窗灯。矫时嫚物吾何敢，枉已干人病未能。宦况从来清似水，壮心渐觉冷如冰。行吟莫便伤流滞，如此清闲得未曾。
酬日本中岛君
作者：吴保初
朝代：清

散发江湖今六载，故人京洛断知闻。妙音冷然落天际，似子犹堪张吾军。千岩万壑望霖雨，极浦高林足暮云。苦忆西山旧时月，清光何处却逢君。
长相思
作者：吴保初
朝代：清
体裁：词

生别离，死别离。见面何如不见宜。伤心人不知。惜花枝，折花枝。莫待无花空折枝。花开能几时。
闻东事有感
作者：吴保初
朝代：清

楼船横海赋东征，英簜乘边有盛名。细柳营中宣礼乐，莲花幕里出公卿。封章屡守营平节，谋国终怜魏绛情。行见扬尘东海上，更谁投笔请长缨。
陈子言不告而去追呼莫及作诗简之
作者：吴保初
朝代：清

寂寂柴门车马稀，闲扶鸠杖看斜晖。白云镇日浑无那，放却空山一鹤飞。春阴酿雨初放晴，疏柳残烟青一抹。诗人径去呼不应，满径牛羊山响答。姑射仙人去不还，碧螺翠黛落人间。西窗乍醒羲皇梦，一霎斜阳过远山。静坐焚香事扫除，独居一室意何如。会须陆贾成新语，莫惜残丛作短书。
陈子言不告而去追呼莫及作诗简之·其一
作者：吴保初
朝代：清

寂寂柴门车马稀，闲扶鸠杖看斜晖。白云镇日浑无那，放却空山一鹤飞。
陈子言不告而去追呼莫及作诗简之·其三
作者：吴保初
朝代：清

姑射仙人去不还，碧螺翠黛落人间。西窗乍醒羲皇梦，一霎斜阳过远山。
陈子言不告而去追呼莫及作诗简之·其二
作者：吴保初
朝代：清

春阴酿雨初放晴，疏柳残烟青一抹。诗人径去呼不应，满径牛羊山响答。
陈子言不告而去追呼莫及作诗简之·其四
作者：吴保初
朝代：清

静坐焚香事扫除，独居一室意何如。会须陆贾成新语，莫惜残丛作短书。
雨后
作者：吴保初
朝代：清

江城九月昼长阴，山馆秋高倚醉吟。翠竹斓斑弹楚泪，云旗窈窕迓湘灵。漏天不补娲皇石，填海难忘精卫心。欲上高楼更惆怅，沧波东泻日西沉。
题迦因传
作者：吴保初
朝代：清

万书堆里垂垂老，悔向人来说古今。薄病最宜残烛下，暮云应作九州阴。旁行幸有娄迦笔，发喜难窥大梵心。会得言情头已白，鬋鬋相见久沉吟。
题陈子言《藿隐诗草》
作者：吴保初
朝代：清

朝饮北山楼，暮饮北山楼。朝暮寻古人，古人今在不？劝君少吟诗，吟诗多白头。佳句匪易得，知音复难求。岁晏冰雪冱，翛然卧林丘。寒梅发残萼，冷艳风飕飕。独鹤时一闻，众乌声啾啾。
饮酒
作者：吴保初
朝代：清

屈宋留辞赋，杨朱泣路歧。荒唐思楚梦，窈窕望云旗。江汉春归早，潇湘雁到迟。眼看人尽醉，安用独醒为。
丁未秋晚重至焦山有感
作者：吴保华
朝代：清
体裁：五言律诗

枕石餐霞地，重来结构新。寒松多隐寺，单舸未迷津。月朗诸天静，江流半壁振。翛然凭杰阁，凄恻亿前尘。
重过京口竹林寺
作者：吴保华
朝代：清
体裁：五言律诗

悠悠竹林寺，好证去来因。山色无今古，人寰有旧新。溪风清可漱，园鹤语来驯。欲极探幽兴，何辞数问津。
秋夜
作者：吴保善
朝代：清
体裁：七言绝句

潇潇风雨夜漫漫，坐拥香衾怯嫩寒。睡鸭香消帘不卷，空庭桂子落阑干。
游山避雨药师庵赠静根长老
作者：吴保德
朝代：清
体裁：七言律诗

重寻古寺过前村，云隐钟声竹隐门。泉水在山清㶁㶁，斜阳隔岭雨昏昏。三千弟子观空阁，十二因缘祇树园。爱听僧雏念鹙子，初招小乘已忘言。
重至浦口拜先公祠下作
作者：吴保德
朝代：清
体裁：七言律诗

庙通左相生祠路，背枕寒流面古城。破虏将军今未见，扶风豪士旧知名。韩王台下潮初长，浦子城头月正明。一自彭阳相吊后，可怜零落玉溪生。
贺李鸿章六十寿联
作者：吴保森
朝代：清
体裁：联

霍山南镇，岳星降神，六十曰耆，五辰斯会；汉江东来，秋水时至，八千为岁，三楚其苏。
题李文石校经图小影
作者：吴保清
朝代：清

人生任天机，至理靡不通。静观群动息，冰雪澄其胸。读书观大略，精力穿苍穹。久之神悟澈，运用嘻无穷。玉溪学獭祭，彭城工雕龙。挦扯章句间，毋乃愧称雄。君负奇特才，矫若挺长松。弱龄破万卷，谈笑座生风。摇笔起山岳，突兀撑晴空。业邃勤自韬，随意图其踪。有画不必展，有书姑弗攻。卷石可徙倚，草色方青葱。顺时适至性，怀抱方惺忪。仿佛王逸少，啸傲会稽东。又如诸葛子，抱膝吟隆中。或方黄叔度，或拟郭林宗。我独摅臆断，纯仁忠彦同。会心不在远，相对双梧桐。
咏虞美人花
作者：吴信辰
朝代：清

怨粉愁香绕砌多，大风一起奈卿何。
乌江夜雨天涯满，休向花前唱楚歌。
挽彭玉麟联
作者：吴修凯
朝代：清
体裁：联

帝锡西湖一曲，俾大司马养望林泉，恩重乞身难，衡岳白云，出处总为天下庇；公执南丰瓣香，偕我伯兄从师患难，功成辞赏再，长江画楫，溯洄犹忆使君来。
过月城桥
作者：吴傅霖
朝代：清

淡云深雾景初昏，短棹飘然破浪痕。废垒尚寻烟际树，平桥还傍水边村。渔人待月争悬网，沽客提壶独叩门。可怪邻舟谁按笛，一声子夜易销魂。
以方竹杖赠悔人作短歌
作者：吴允嘉
朝代：清
体裁：古风

方竹杖子长七尺，产于宁州积雪石。觚棱节节削不成，竹色浑如一条碧。朱髯性好名山游，赠之济胜应不惜。闻君新制方山冠，更著方袍蹑方舄。兹游将访庐山松，手扶此杖凝方瞳。由来圭角世所妒，须入白云峰外峰。
宋牧仲暇日治圃
作者：吴允嘉
朝代：清
体裁：七言律诗

放衙无事课花奴，剪竹移蕉土气苏。清味盘供莺宿菜，浓阴窗借凤栖梧。练裙亦可居官著，藤杖何妨未老扶。安得虞山挥老笔，为公写作灌园图。
次韵宋牧仲《朱悔人雨中见过留饮衙斋同吴志上儿至分赋用汤西崖简张弘蘧韵》
作者：吴允嘉
朝代：清
体裁：七言律诗

夜分索句兴偏强，争似新泥落燕梁。户外雨声多在竹，灯前花影自窥墙。官宜老鹤同三径，客许清琴共一床。嬴得宋家冰雪咏，顿教五月座生凉。
挽郭嵩焘联
作者：吴允固
朝代：清
体裁：联

大名传世有经纶，岂徒出使外洋，声教旁敷数万里；历岁寄书成卷轴，即此救生义举，筹画深情四十年。
洪山宝通塔后石壁所勒赵清老遗文有引
作者：吴元俊
朝代：清
体裁：古风

古人钟奇情，山谷结永好。岁改十馀世，苔蚀字未耗。予昔攻制科，僧房借炊灶。殿塔频经行，此壁罕一造。固缘荆榛荒，尚囿识器躁。每便东岩趋，閒行鹤楼眺。云根诸佳名，无复晓者告。今赖一人知，庶足千年报。楼亭俱后起，庆元西汉号。慰彼赵右军，精英久弥邵。何日续胜游，勇往酬老耄。片石镌塔前，奚啻若口道。邑乘虽缺然，后贤补其要。
京邸晚坐喜魏联辉比部过访兼惠以诗
作者：吴元桂
朝代：清
体裁：五言律诗

白酒三杯后，青灯一卷开。客惊排闼入，人自退朝来。清坐神如水，新诗骨似梅。夜深相送处，凉月满秋台。
南屏寺
作者：吴元桂
朝代：清
体裁：五言律诗

古刹南屏下，回峰落照间。乳香花过雨，双影鹤归山。石磬催僧老，春云伴我闲。湖南最佳处，占断六桥湾。
天竺寺
作者：吴元桂
朝代：清
体裁：五言律诗

山寻天竺胜，一径入云深。竹引泉归寺，松邀鹤到林。谷空望昼午，岚重学春阴。小坐岩廊下，藤花落满襟。
春夜出洋
作者：吴元桂
朝代：清
体裁：七言律诗

轻舟如叶漾波心，万里沧溟接杳冥。海月一团丸子白，岛山几点笔头青。绝无尘界侵人眼，只有春潮彻夜听。不识是仙还故我，孤踪遮莫笑飘萍。
海滨晚兴
作者：吴元桂
朝代：清
体裁：五言律诗

世界迥然别，神仙不可寻。坐看沧海月，飞上碧天心。渔火明寒浦，禅钟沈远林。移情对山水，空抱伯牙琴。
西湖二首·其一
作者：吴元桂
朝代：清
体裁：七言律诗

春风淡淡水溶溶，日买扁舟浪客踪。湖面却无些子路，山头那得许多峰。回天日色于坟树，半壁军声岳墓松。独步六桥人散后，满湖明月满山钟。
西湖二首·其二
作者：吴元桂
朝代：清
体裁：七言律诗

十里涟漪玉镜中，晓晴烟雾总空濛。山亏一面孤城补，湖锁双堤小棹通。花影照来宁借月，泉声飞去不关风。晚天楼阁高低处，灯火纷纷烛水红。
锦城怀古
作者：吴元桂
朝代：清
体裁：七言律诗

万家春色锦城中，半壁坤维王气终。北地孤忠惊宇宙，南阳遗恨泣英雄。池荒龙隐千秋水，桥古鲸吹万里风。凭眺不胜今昔感，惠陵雨洒杜鹃红。
恒州杂诗·其一
作者：吴元渶
朝代：清
体裁：五言律诗

自驻中山国，频登般若台。临风一以眺，春色又东来。大陆凝残雪，禅房发旧梅。老章留句好，吟罢重徘徊。
恒州杂诗·其二
作者：吴元渶
朝代：清
体裁：五言律诗

试马孤城外，周遭足芰荷。美人不可见，游子意如何。风细流香远，霞翻散彩多。隔花声宛转，髣髴似吴歌。
临江仙
作者：吴元臣
朝代：清

两住西园都作客，主人暂借娇娃。莫嫌篱畔少黄花。香腮微晕，红露湿天葩。自古钟情推我辈，忍教闲却檀牙。酒阑歌罢月痕斜。温柔乡里，须认是卿家。
浦口吊靖南伯黄公
作者：吴元颖
朝代：清

中宵抚枕几咨嗟，半壁东南望转赊。父病已危犹用药，国仇未减敢营家。只图汉阁留遗像，那识秦椎误副车。浩气不随江水逝，月明长恨听悲笳。
九日偕贵阳诸使君东山登高得初字
作者：吴元龙
朝代：清

万里登高日，千峰纵目初。天长迷近远，云合失崎岖。边徼蛮歌起，荒城落木疏。乡心付征雁，可许达音书？
虎牙关坐月
作者：吴元龙
朝代：清

雨后来残月，江潭落影寒。乱山同一照，险路几回看。客泪惊秋老，哀虫絮夜阑。柝声常不寐，未许旅魂安。
赐缎绢恭纪
作者：吴元龙
朝代：清

为郎冰署客，亦得荷恩私。恐负《缁衣》好，惭无《黄绢》词。称身安且吉，出笥卷还披。机杼需民力，艰难二月丝。
寄怀小修弟
作者：吴兆宽
朝代：清

万里江涛接郢城，上游节钺坐论兵。风清鼓角秋开幕，月照旌旗夜勒营。海内功名多难日，天涯兄弟别离情。只今汉上烽烟满，慷慨中流忆祖生。
庚申元日书闷
作者：吴兆棨
朝代：清
体裁：五言律诗

拼弃人间世，吾生敢厌贫。太空原漠漠，小劫自陈陈。此日黄封酒，谁家墨网巾。老怀无可语，惆怅对良辰。
挽张之洞联
作者：吴兆泰
朝代：清
体裁：联

同两楹梦奠之年，木坏山颓，胡天不慭遗一老；负八表经营之略，林前胡后，及身已自定千秋。
一蓝冈夜行
作者：吴兆骞
朝代：清
体裁：七言律诗

乱峰斜豁月朣朣，堠火微明隔岭东。孤障旌旗寒照雪，严城刁斗夜临风。鸣弓尽日随边马，裂帛何时寄塞鸿。朔漠自来争战地，欲将书剑一论功。
七夕
作者：吴兆骞
朝代：清
体裁：五言律诗

摇落逢佳节，空庭片月流。玉绳低拂树，银汉迥涵秋。客泪他乡酒，羁心故国楼。悽然望牛女，万里独含愁。
七夕次喇伐朵洪
作者：吴兆骞
朝代：清
体裁：五言律诗

驻马平芜外，徘徊旅思长。河流秋淼淼，边色夜荒荒。画角千峰月，羊裘七夕霜。世途吾拙甚，不敢望银潢。
七夕赠车瑞香
作者：吴兆骞
朝代：清
体裁：七言律诗

银浦斜回玉露团，短筵瓜果曲阑干。白榆夜色珠帘净，碧树秋光翠袖寒。取石几年悲帝子，穿针此夕忆长安。汉家往事谁堪记，肠断宫中贾佩兰。
七夕陪诸将饮
作者：吴兆骞
朝代：清
体裁：七言律诗

清夜高城载酒游，轻寒初换紫貂裘。雕弓夹帐空悬月，玉管登台早入秋。独向金风嘶战马，谁从银汉问牵牛。年年此夕遐荒外，肠断穿针故国楼。
三妇艳三首·其一
作者：吴兆骞
朝代：清
体裁：古风

大妇理蝉鬓，中妇敛蛾眉。小妇独无事，临砌折花枝。风吹合欢带，山开见红晖。
三妇艳三首·其三
作者：吴兆骞
朝代：清
体裁：古风

大妇掩罗帱，中妇弄鸳杼。可怜最小妇，盈盈私自语。斗横花影低，抱衾向郎处。
三妇艳三首·其二
作者：吴兆骞
朝代：清
体裁：古风

大妇调弦罢，中妇采桑归。小妇好容貌，对镜试罗衣。相将向南陌，日夕迟青丝。
三山道士工马便射赋此赠之
作者：吴兆骞
朝代：清
体裁：七言律诗

柘月新弓马上骄，鸣鞭惊见羽衣飘。曾骖瑶圃仙人鹿，欲按金河都护雕。白雪征行边朔苦，紫云归路海天遥。何时更逐秦皇使，蓬岛楼船试射鲛。
三月十二日河上口号
作者：吴兆骞
朝代：清

三月归鸿满塞天，流澌日暮尚凄然。自从身逐乌龙戍，不识春风二十年。
上京
作者：吴兆骞
朝代：清
体裁：七言律诗

完颜昔日开基处，零落荒城对碧流。赭马久迷征战地，黄龙曾作帝王州。荒碑台殿边阴暮，残碣河山海气秋。寂寞霸图谁更问，哀笳处处起人愁。
上巳同丁绣夫禊饮
作者：吴兆骞
朝代：清
体裁：七言律诗

桃花曲水绕芳洲，笋履寻春春事幽。迟日楼台杨柳岸，微风箫管本兰舟。天晴茂苑莺声合，雨歇横塘草色浮。一自羽觞修禊后，风流谁忆洛滨游。
上巳同钱德维姚琢之饮江上
作者：吴兆骞
朝代：清
体裁：古风

江头昨日氛埃霁。禊饮相邀出中沚。风景应嗟非故园，年光仍道逢元巳。我家遥隔吴江滨，细柳崇兰此日新。金羁小苑流杯客，玉袖高楼吹笛人。可怜徒旅天山下，不见春风吹四野。际海冰河见断鸿，连山雪帐闻嘶马。宿昔繁华梦有无，年年乘障挽蝥弧。束皙何须矜博物，阮公终日哭穷途。
上巳奉陪都统安公游饮西山十韵
作者：吴兆骞
朝代：清
体裁：五言排律

假日雕鞍出，乘春绮馔开。相要藉草去，不见秉蕳来。五法元戎旆，三重上巳杯。倚弓凭绝嶂，吹笛俯高台。野入苍茫迥，江连睥睨回。关山消白雪，城阙郁黄埃。怆恍馀寒在，踟躇落景催。殊方还令节，久客且娱哀。共识分符贵，徒惭入幕才。公如宽礼数，长愿忝游陪。
上巳许康侯招同诸君禊饮江上即席分韵得年字
作者：吴兆骞
朝代：清
体裁：七言律诗

近郭林峦净野烟，佳辰车骑遍晴川。秉兰禊事仍三日，拜柳军侨已十年。寒雪渐消貂去后，春风不在雁归前。流澌处处沧江里，欲泛清觞倍惘然。
与刘子良阅广舆记因为予话陇外地形赋此
作者：吴兆骞
朝代：清
体裁：七言律诗

九边险绝称秦陇，抵掌舆图此问君。天转黄河深坼地，雪晴紫塞郁参云。千年形胜三城绕，一线关山六郡分。表里莫谈疆汉日，萧条泣尽故将军。
与友人夜饮却赠
作者：吴兆骞
朝代：清
体裁：七言律诗

玉靶雕弓铁裲裆，从军曾拜汉中郎。未封燕颔家先破，才识龙颜国已亡。终古恨深银海月，馀生梦老玉关霜。南朝旧事休回首，浊酒明灯泣数行。
与定之饮
作者：吴兆骞
朝代：清
体裁：五言律诗

忆汝城南别，边头兵正缠。那知烽火后，还共酒杯前。半岭低残照，孤城隔暮烟。但令长啸傲，敢恨滞归年。
与张绣虎饮
作者：吴兆骞
朝代：清
体裁：五言律诗

十载一相见，怜君气未除。天涯今夕会，旧国隔年书。白发边愁里，青山战哭馀。不须悲异域，能醉即吾庐。
与旧史
作者：吴兆骞
朝代：清
体裁：七言律诗

衡门萧寂掩蒿莱，念尔行藏未易才。更始旧臣冯衍在，朔方迁客蔡邕来。望中乡国空三户，乱后文章有七哀。摇落清秋边色里，援笳愁上北风台。
与桐柏山人
作者：吴兆骞
朝代：清
体裁：古风

山人十年滞卢谷。潦倒黄冠日行哭。飞鹤徒怜托令威，射鱼竟未从徐福。回首云霞空旧山，萧条边戍几时还。共嗟玄朔冰霜苦，那得丹砂更驻颜。
东飞伯劳歌
作者：吴兆骞
朝代：清
体裁：古风

纤腰丽女长裾后。流莺乳燕春相守。谁家遥艳琐窗前，调弦拂柱情留连。流苏翠帐鸳鸯茵，明眸微睇羞自陈。可怜十五新娇面，妆成婀娜遮团扇。东风绮陌冶游多，狂夫犹自戍交河。
中山孺子妾
作者：吴兆骞
朝代：清
体裁：五言律诗

妖姬原易宠，得奉玉阶深。荷妾鸣环丽，当君倚瑟心。腰纤嗤北里，鬟巧饰南金。持谢宫中伴，辛勤抱锦衾。
九日
作者：吴兆骞
朝代：清
体裁：七言律诗

龙沙不见戍归期，抱病频惊节序移。白草征人千里恨，黄花故国十年思。雪晴大野雕飞迥，冰薄长河马度迟。欲上荒台愁极目，云山面面是天涯。
九日同德维雁群两同年西山登高
作者：吴兆骞
朝代：清
体裁：五言律诗

落日一尊酒，长云万仞台。寒声随雁去，秋色傍雕来。烽火乡书隔，冰霜旅鬓催。故园丛菊在，零落为谁开。
九日同陈子长饮分得十五删
作者：吴兆骞
朝代：清
体裁：七言律诗

太息今年重九日，羁栖无处望秋山。寒花照眼伤迟暮，白雁低空独往还。西署漫传燕市酒，南冠频泣楚臣颜。最怜旧日登高地，碧嶂丹枫未可攀。
九日登东山忆甲辰此日同冯炳文侍御游眺河上钱虞仲茂才以五言长律相赠今冯钱皆逝溯怀畴昔情见乎辞
作者：吴兆骞
朝代：清
体裁：七言律诗

苍茫岩径抱烟稠，落日攀登动昔愁。雁塞云山低薄暮，龙沙冰雪乱清秋。衔杯彭泽仍佳节，吹笛山阳已旧游。三载夜台人不见，空将沈醉哭西州。
九日自木丹山归过净公兰若
作者：吴兆骞
朝代：清
体裁：七言律诗

千山鸟道出云层，九日龙沙欲渡冰。征戍未归榆塞客，经行空对竹林僧。深秋渔猎频相命，绝域楼台且共登。知尔浮杯心不着，怜予对酒怨难胜。
九日舟行同既庭绣夫兼呈敬生及家弘人闻夏
作者：吴兆骞
朝代：清
体裁：七言律诗

夹岸蒹葭起白鸥，片帆斜照越江流。金风雁下空潭暮，锦树霜凋野寺秋。九日楼台堪极目，十年车马忆同游。陇山旧是登高地，绿酒黄花迥自愁。
九月八日作
作者：吴兆骞
朝代：清
体裁：五言律诗

三秋行欲暮，万里坐含思。摇落惊边塞，羁孤感岁时。泪沾吹笛伎，身逐控弦儿。明发登高处，云山祗益悲。
九月八日病起有怀宋既庭计甫草因忆亡友侯研德宋畴三丁绣夫
作者：吴兆骞
朝代：清

岁晚霜清木叶愁，病馀蓬径愧淹留。紫台一别悲苏李，青草频年哭应刘。归梦关河长伏枕，客心天地各惊秋。明朝谁是登高侣，零落黄垆岂再游。
九月十二晚观回猎赋赠萨君
作者：吴兆骞
朝代：清
体裁：五言律诗

山晚初回猎，江寒早渡冰。风旗收万马，雪帐散千灯。拂剑君何壮，鸣弦我未能。莫言狐兔尽，侧目有饥鹰。
九月十六夜之密将访冯侍御炳文
作者：吴兆骞
朝代：清
体裁：古风

日暮山深少行客。四野秋风吹瑟瑟。黄云垂叶暗孤城，白月生寒照空碛。碛里沙昏野烧微。城头霜净戍烟稀。何处风前度哀角，可怜秋尽犹单衣。触夜驱车还独往。缘云石磴嵯峨上。雉雊频惊暮雪深，马蹄欲渡秋冰响。冰雪连山黯不开。怜君遥夕思徘徊。征人应是知寒早，常侍谁言带热来。
九月十日雨雪达暮寄琢之
作者：吴兆骞
朝代：清
体裁：古风

短辕昨向西山别。一夕边风动严节。戏马才传九日台，和龙已度千峰雪。千峰雪色正漂零。惆怅登高故国情。飒飒蒸沙惊大漠，苍苍苦雾失孤城。城角声沈更漏永。开轩半霁星河影。朔气偏生玉帐寒，清光直照银戈冷。乘兴期君匹马过，霏霏秋雪奈愁何。怜将昨日红萸酒，泪尽今宵黄竹歌。
书壁
作者：吴兆骞
朝代：清
体裁：五言律诗

荷索何来此，沾衣独念亲。最怜今决绝，转羡昔艰辛。出塞愁中路，趋庭梦里身。祁连明月好，难照倚闾人。
五日观竞渡因忆楚荆一百韵
作者：吴兆骞
朝代：清
体裁：古风

佳丽苏台畔，烽烟郢树边。怀人空怅望，抚景自凄然。草木辞春晚，鱼龙隐浪偏。天涯还战伐，江左竞欢阗。射粉羌笳后，寻芳塞马前。楚山零黯淡，吴练水潺湲。为忆三闾赋，翻悲五日传。千门待女浴，万户命丝缠。榴暖红珠火，花明紫玉烟。水嬉仍旧俗，竞渡又今年。凤舸沙棠舰，凫车文杏舷。波轻飞画楫，风急荡沦涟。杂沓奔潮壮，苍茫乱影漩。锦帆纷沼扯，丝笮倒盈川。擎汰淫箫鼓，横流駴鲔鳣。棹歌声的的，桡吹思咽咽。白马晴洲合，黄头丽服鲜。灵胥小海唱，九淖荡崖諓。绣帜凌风直，牙标映日圆。轻髻吹雪扰，跳沫激珠连。翼翼蛟初驾，沧沧鹭乍旋。飘摇首尾捷，宛转舳胪便。直欲横朱汜，何心绕镜悬。两甍开黼帐，一径驻华軿。蛮带随丝远，香脐向客嘕。纵横青雀舫，历乱碧罗鞯。荡子金羁簇，佳人玉袖联。徵歌看决斗，倚扇醉婵捐。尽矢观涛乐，徒誇拾翠嬛。伤心谁独苦，招屈自摧煎。倏忽箫钲歇，如同雾雨迁。曲终江寂寂，戏罢濑溅溅。对此原增戚，于今益惘焉。山阳思旧笛，水畔断肠弦。荒莽湘皋月，萧条漠渚荃。峰青空七二，雪白渺三千。彼美游无处，蘋花益可怜。昔予知子上，意气远同坚。万里曾贻佩，孤怀愿执鞭。澧兰香澹澹，沅芷影芊芊。神往都无隔，书来各勉旃。但期长悌驾，未共李膺船。是岁逢国棘，家翁实秉权。阿房求杜牧，麈尾识张玄。辛苦梧桐咏，沉吟芍药篇。帝娥方鼓瑟，令史早书毡。策奏兰成射，人看玉笋妍。门生袁氏贵，宾客卫家贤。梦斗还相次，登龙独秀先。师资诚契合，风雅故便翾。西锦朱华灿，沧碑紫字镌。向衰嗤伏氏，年少逼僧虔。粉署荀香合，华堂谢舞翩。才名矜藻丽，出入艳神仙。黄鹤晨停马，青翰夜点笺。觐藩云母隔，觅妓雪儿眠。绮席轻于蕊，罗衫薄似蝉。笔裁鹦鹉赋，身侍雁池筵。论议皆希逸，交游悉仲宣。曲高雄楚国，文似献甘泉。计吏东方饬，和门檄又遄。霓槊新市满，月羽下江梴。眭固窥襄郢，尤来出涧瀍。轸围苍七里，雉射阵双甄。杀气横谯角，妖星孛翼躔。六麋俱丽箭，九虎竞鸣弦。绝障军声断，严关戍火延。登陴非棘令，逐寇失杨璇。无复金汤恃，空馀铁骑骈。赤亭强弩散，玉壁战楼颠。突豕弥逵道，封狐骋陌阡。城崩寒日惨，野哭晚风膻。骨垒涔阳侧，燐迷明月巅。王孙沦戮辱，甲姓困拘挛。愚叟山难凿，冤禽海易填。中原当板荡，吾道此屯邅。恻恻游燕客，靡靡正促駽。望云因思切，闻难遂言还。晓色台城角，凉飙梦泽天。秋深恒惨黩，道阻屡回沿。泪岂无家别，秋缘忆母绵。赵苞悲血洒，温峤泣裾牵。入里人皆异，穷途恨讵蠲。修陵防藕植，木末惧蓉搴。高蹈怀龙首，遐征致鹘拳。弋鸿罗矗矗，钩贝网笺笺。壮节羞全瓦，凶徒誓碎瑄。美阳胸自穴，酒土志宁悛。烈烈锄兰户，仓仓擗蕙櫋。江寒烟雾涩，波阔蜃峻獧。徐衍终沉海，彭咸竟赴渊。魂辞蓼莪苦，身向汨罗全。霜色宵侵汉，虹光昼蚀燕。华亭存唳鹤，蜀道响啼鹃。视死君能定，浮生世尚耑。旧交龙战尽，新事凤歌捐。阮籍徒埋照，灵均漫索篿。枫林哀易合，护草怨难痊。寂寞泉台夜，飘零故国鸢。繁华今浦目，谁念大招篇。
五日阻水年马河
作者：吴兆骞
朝代：清
体裁：七言律诗

五日驱车度极边，中宵移帐阻长川。波间不断千峰雨，林上争喧七涧泉。铁骑风沙行戍日，锦帆丝管旧游年。汨罗犹是江南地，始觉灵均未可怜。
五日阻水牛马河
作者：吴兆骞
朝代：清

五日驱车度极边，中宵移帐阻长川。波间不断千峰雨，林上争暄七涧泉。铁骑风沙行戍日，锦帆丝管旧游年。汨罗犹是江南地，始觉灵均未可怜。
交河山中夜行
作者：吴兆骞
朝代：清
体裁：五言律诗

晨征宵未已，侧足此山皋。秋过交河盛，星当大碛高。边程依草木，旅食寄弓刀。万虑沙场里，驱车敢告劳。
人日同子长赋
作者：吴兆骞
朝代：清
体裁：七言律诗

支离棘寺逢人日，强进芳尊倍怆神。凤阙綵花稀到眼，龙沙迁客自相亲。人遥南国书难寄，律转东郊柳漫新。忽忆去年偕计吏，正驱鞍马大河滨。
人日过钱子
作者：吴兆骞
朝代：清
体裁：七言律诗

天畔春生扬子亭，经过小骑慰漂零。曾无綵胜传人日，虚儗羊裘是客星。远碛云阴春漠漠，孤城雪色海冥冥。柏尊相劝还沈饮，迁客由来忌独醒。
代姬人寄赠钱茂才方叔
作者：吴兆骞
朝代：清
体裁：古风

妾家高楼临狭斜。夹道金椎杨柳花。银铺晓日流苏帐，绮陌春风油壁车。春风摇裔春光遍。狂夫一去愁相见。袅袅遥怜边地桑，飞飞独对文梁燕。乳燕流莺晓夕闻。绿钱生砌青氛氲。尘镜金绳四龙网，空床珠被双凤纹。离房寂寞长多暇。绮瑟瑶筝空夜夜。宝鬟缭绍罢新梳，翠眉连娟弛故画。昨逢边使自辽东。闻君万里尚从戎。刁斗三年出玄菟，楼船百战度乌龙。乌龙绝漠征行久。离思徒悲笛中柳。紫疆秋塞君自知，青漆春楼妾空守。妾恨绵绵思断肠。君行迢递滞毡乡。空觅生香寄韩掾，空持团扇忆王郎。惆怅容华正三五，年年红粉坐啼妆。
会宁道中有古墟墓赋此吊之
作者：吴兆骞
朝代：清
体裁：七言律诗

落日孤鞍古戍边，残碑下马拂寒烟。独来玉剑埋魂地，愁听金笳薄暮天。摇落关山龙战后，萧条城郭鹤归年。祁连起冢凋残尽，荒外何人尚夜泉。
何水曹逊示寮
作者：吴兆骞
朝代：清
体裁：古风

垂岩岚翠渺，荒薄烟光聚。晨月媚空波，落星带江树。的的洲回帆，苍苍山写雾。风紧晓猿悲，霜空孤雁度。漂摇行旅情，栖迟游子虑。怀人思故山，抚旧伤往路。幽期既已乖，赏心庶能遇。眷此平生怀，悼兹年岁暮。方谢金闺彦，去采瑶岑露。
偶成
作者：吴兆骞
朝代：清
体裁：七言律诗

真珠帘箔杜陵花，倡粉盈盈衬晓霞。敛笑自低双雀扇，避人还上六萌车。墨妆犀道传宫禁，素手银筝本内家。惆怅窈娘西去后，那堪重到玉钩斜。
偶成二律·其一
作者：吴兆骞
朝代：清
体裁：五言律诗

高秋寒气迥，延眺独伤心。欲饷秦嘉镜，难为庄舄吟。客愁千里外，乡梦五湖阴。苦忆登临处，迢迢不可寻。
偶成二律·其二
作者：吴兆骞
朝代：清
体裁：五言律诗

一自辞乡国，漂摇类转蓬。刀环徒有约，尊酒竟谁同。风急催寒角，霜空度早鸿。遥怜潞河水，千折到江东。
元夕同直方子长赋
作者：吴兆骞
朝代：清
体裁：七言律诗

寂寞园墙少客过，听残更漏复如何。自将杯酒酬佳节，不为艰虞废啸歌。月绕庭柯春色静，风传城角夜声多。遥怜灯火千门里，绎绎雕轮度玉河。
元旦
作者：吴兆骞
朝代：清
体裁：七言律诗

龙碛层阴雪未残，又传春候度辰韩。旌飞小队晴云细，弓倚严城晓日寒。自拥羊裘沾客泪，谁传马酒试辛盘。东风苦忆吴宫路，苑柳官梅绕玉阑。
八月十五夜望月作
作者：吴兆骞
朝代：清
体裁：古风

大漠怨凉秋，征人悲暮节。日夕荒城思不怡，却揽羊裘步林樾。遥野寒雕惊，古戍啼乌歇。如何远谪心，独溯清宵月。月出雁山中。徘徊远近同。亭亭初濯魄，霭霭欲盈空。战场极目天垂白。苍茫亭障凝边色。影入鹰关路几重，光连陇碛沙无极。候骑营空刁斗寒，明驼帐冷旌旗湿。一望旌旗亘朔边。几回离别恨缠绵。金波不夜空千里，玉塞伤秋又一年。秋塞沈沈岁将暮，盈亏屡向愁中度。明镜蟾蜍只自飞，大刀龙雀徒相误。谩道边心托鼓笳，可怜客思淹霜露。盈盈应照去年人，望望还迷旧乡路。旧乡迢递海云端。朱门此夜正寻欢。纤手雕觞进浮蚁，小腰绮带引惊鸾。银阁烟花秋未素，玉屏歌吹夜将阑。玉屏银閤关山隔。望远怀乡泪频积。良宴空教感旧时，清光祗自怜今夕。今夕天涯意转悲，拂庐落月霭溧辉。登高欲作刘琨啸，裂帛谁将苏武归。
关上留别潘守戎
作者：吴兆骞
朝代：清
体裁：七言律诗

塞天万里送征鞍，意气逢君欲别难。侠客军中倾灌孟，故人门下识任安。望乡台迥边云断，姜女祠空海气寒。明发骊驹分手后，榆关风雪竟南看。
关山月
作者：吴兆骞
朝代：清
体裁：五言律诗

明月照边州，交河迥不流。五原征雁断，六道战云愁。铁甲寒生白，铜焦夜带秋。谁怜楼上女，肠断大刀头。
再和子长
作者：吴兆骞
朝代：清
体裁：七言律诗

禁城秋晚雨如丝，把酒荒台感岁时。已见清霜催旅鬓，那堪斜日上花枝。曲中风土羁臣泪，笛里关山客子悲。莫道旧游星散尽，比来倾盖愧君知。
再赠孔公
作者：吴兆骞
朝代：清
体裁：古风

賨人昔下牂牁东。双鞬骑象君最雄。收兵屡出铜柱外，分麾欲建珠崖功。白骨吁嗟遍原野。百战谁能留汉社。一夜军声散铁桥，三年王气收金马。间道崎岖西洱滨。横刀犹护属车尘。王孙无复馀三户，从者谁燐只五人。海水漫天不能渡。辞君泪尽乌蛮路。天边何处托王琳，市上空传哭栾布。汉祖由来赦吠尧。投荒恩重颂兴朝。梦绕朱鸢乡国远，路迷玄菟塞云遥。南冠憔悴何人识。卖畚时时向城陌。壮节宁看羝乳时，缔期敢忆乌头白。尽日蓬蒿坐掩门。缟衣犹记旧时恩。何当更化苏耽鹤，万里常依蜀帝魂。
冠霞阁同顾茂伦赵若千晚眺
作者：吴兆骞
朝代：清
体裁：五言律诗

香阁郁崔嵬，登临野色开。黄云高古戍，落照隐荒台。笛思迎寒切，砧声入暮哀。萧条天际雁，几日故园来。
冬夜伍谋公斋同钱德维作十韵
作者：吴兆骞
朝代：清
体裁：五言排律

人间尘事屏，溪晚筚门幽。笑共披裘侣，言寻秉烛游。倚栏霜乍湿，捲幔月初流。燐火遥穿径，川冰迥映楼。玉绳寒历历，银箭夜悠悠。佳设逢羊曼，清诗得隐侯。未能依白社，空自梦沧洲。澹淡河如泻，峥嵘岁欲遒。啸歌行寄傲，情话坐忘忧。寂寂乌皮几，横琴共尔留。
冬夜同诸子饮方坦庵先生斋即席赋呈
作者：吴兆骞
朝代：清
体裁：七言律诗

月落层城雁度哀，南冠相对暂衔杯。天涯兄弟情偏苦，江表山川梦未回。穿径已荒庾信宅，思家莫上李陵台。夜深何处吹羌笛，肠断乡关是落梅。
冬日同子长赋限韵立成
作者：吴兆骞
朝代：清
体裁：五言律诗

岁晚驱征雁，时穷泣鲋鱼。漫怜同难久，还忆结交初。越石原无罪，文通未上书。白云空在眼，肠断望乡馀。
冬至怀绣虎却寄
作者：吴兆骞
朝代：清
体裁：七言律诗

怜君经岁滞临潢，至日传书怨路长。雪岭几时归远戍，冰天何处转微阳。萧条晏岁长多病，零落穷交各望乡。总是寸心灰死后，难随葭管一飞扬。
冰井曲
作者：吴兆骞
朝代：清
体裁：古风

朔风吹合圆泉水。六尺曾冰冻清沘。皎洁偏临壁甃明，岧亭已映银床起。皓皓银床影欲重。流霜鉴月共玲珑。光凝云母深含景，冷结琉璃半累空。可怜少妇争朝汲。锦靴顾步愁无力。乍照青蛾玉镜寒，欲凭素手晶阑湿。日日携群幽怨多。严阴不散碧嵯峨。辘轳宛转霜丝绠，泣向寒泉奈若何。
出关
作者：吴兆骞
朝代：清

边楼回首削嶙峋，筚篥喧喧驿骑尘。敢望馀生还故国，独怜多难累衰亲。云阴不散黄龙雪，柳色初开紫塞春。姜女石前频驻马，傍关犹是汉家人。
刘庶子孝威咏月
作者：吴兆骞
朝代：清
体裁：五言排律

城乌啼未歇，顾兔已飘飏。只自临遥夜，宁知隔两乡。风轻榆未落，露湿桂无香。寒入哀笳断，光侵雁柱凉。征人鸾朔苦，思妇凤城伤。敛恨低珠箔，含嚬掩玉觞。破镜空相忆，刀环莫暂忘。倘遇交河使，知妾日沾妆。
刘生
作者：吴兆骞
朝代：清
体裁：五言律诗

年少扶风客，骄行绣陌傍。期门新挟弹，长信旧为郎。轻薄徵红袖，矜趫脆紫缰。独来春草猎，名姓满咸阳。
刘秘书孝绰归沐
作者：吴兆骞
朝代：清
体裁：古风

逍遥出琐闼，还顾望曾宫。郁郁迎风观，繁树逮青葱。沧池含宿雾，微道隐长虹。檗戟分平右，冠簪入镜中。梅落文梁迥，莲披藻井空。咨予羁薄宦，弦望已三终。尘缨愧方结，初衣嗟莫同。幸迟司隶举，宁思武骑通。美人盛文藻，作赋俪雕虫。时厌承明内，言访灞陵东。据地怜方朔，好事慰扬雄。还期命芳醴，折芰奏弦桐。
北渚望月
作者：吴兆骞
朝代：清
体裁：五言律诗

徘徊临北渚，永夜月华寒。顾兔飞难定，金波泻欲残。风微频泛滟，浪细不成团。惆怅佳人远，含情只独看。
北风
作者：吴兆骞
朝代：清

马上北风哀，黄云惨不开。寒摧龙碛断，声卷雁沙来。驿骑衣空寄，嫖姚战不回。何人吹筚篥，泪尽落雕台。
北风
作者：吴兆骞
朝代：清
体裁：五言律诗

马上北风哀，黄云惨不开。寒摧龙碛断，声捲雁沙来。驿骑衣空寄，嫖姚战未回。何人吹筚篥，泪尽落雕台。
卞生过饮
作者：吴兆骞
朝代：清
体裁：五言律诗

相见添新鬓，相悲话故乡。那堪逢晏岁，俱是客殊方。挏酒荒台月，征衣大漠霜。风波满眼泪，对尔益增伤。
卢武阳思道赠别
作者：吴兆骞
朝代：清
体裁：古风

车令持金马，王褒祀碧鸡。何如乘汉驿，千里抚关西。赤车矜使远，绿酒送将离。晓月函关路，春云华岳祠。青门临玉道，紊浐合金堤。槐疏馀旧里，兰衰荫废池。灞岸行回首，林光起吊思。塞迥看旌度，山长听马嘶。聊持陆贾剑，还开隗氏泥。劳旋奏明主，应见赐青骊。
即事
作者：吴兆骞
朝代：清
体裁：古风

龙沙飞雪中夜惊。徼巡刁斗寒无声。少年盗符出铃下，关门未晓鸡争鸣。追骑如云促严鼓，烽堠连天断行旅。此去宁逢渔丈人，闾行且逐奴甘父。匹马边程白草枯。崎岖何日达飞狐。应知天地容亡命，击筑还过旧酒垆。
即席再用前韵答赠子长
作者：吴兆骞
朝代：清
体裁：七言律诗

北风驱雁度燕山，落日颓垣照客颜。岂有绛囊传令节，漫因黄菊忆乡关。陈遵意气谁堪并，沈炯漂零尚未还。无那少年俱落魄，祗应潦倒酒徒间。
发年马留别沈阳诸子
作者：吴兆骞
朝代：清
体裁：五言律诗

辞君更东去，回首见重边。塞尽秦时地，山开徼外天。长歌哀午夜，远谪痛丁年。纵有高秋雁，苍茫信岂传。
古意
作者：吴兆骞
朝代：清
体裁：七言律诗

虬水沉沉漏未央，博山火暖坐焚香。明河宇落红闺夜，旅雁遥飞紫塞霜。斗帐轻寒悲玉枕，藁砧微月捣流黄。可怜万里征人梦，谁寄音书到白狼。
可汗河晓望
作者：吴兆骞
朝代：清
体裁：七言律诗

长河泱漭抱孤城，河渚苍苍牧马鸣。旌旆晓迷鸦岭色，风涛春走雁沙声。近边亭障千年迹，出塞星霜万里情。羁戍自关军国计，敢将筋力怨长征。
同友人夜饮即席作歌赠之
作者：吴兆骞
朝代：清
体裁：古风

江色冻修夜，雁声断清秋。相携饮沙濑，渺若凌沧洲。羯鼓逢逢动孤戍。悬火连延俨华炬。泠泠玉露摇寒烟，奕奕银河挂遥树。夜气莽萧森。徘徊霜湿襟。哀弦激西气，促柱悽南音。南音一曲肝肠绝。怜君向隅泪承睫。蒙叚乡园隔瘴云，混同边路惊秋雪。卖瓜谁恤故侯贫，升辇犹悲侍中血。当年出入驱隼旟，可怜今日行无车。一马之田日芜秽，数尺荒江身自渔。渔钓优悠且相乐。击筑吹箫亦不恶。投荒聊复侣豺狼，有道由来在葵藿。陈情感旧酒频倾，抚节高歌月将落。君不见五侯子弟半钳奴，负薪乞食嗟何如。
同德维及门人陈昭令游北山
作者：吴兆骞
朝代：清
体裁：五言律诗

积黛纷岩岫，招寻兴未穷。溪声连暮急，林色带烟空。书隔边烽外，秋生旅望中。自怜淹谪戍，俛仰愧墙东。
同既庭敬生天一诸子及家闻夏集绣夫斋中
作者：吴兆骞
朝代：清
体裁：七言律诗

银盘绛蜡照金杯，深夜相逢绮席开。宋玉风情神女赋，丁仪文笔建安才。秋生海树孤云净，木落江门早雁来。醉后不堪频送远，离心一夕越王台。
同林生夜宿净公房时林来自咸镜
作者：吴兆骞
朝代：清
体裁：七言律诗

八月霜清塞草枯，上方十里接平芜。客来海右谭玄菟，僧本江东记赤乌。幽咽芦笳秋碛远，萧条兰若雪峰孤。夜深月出闻清梵，不信天涯有战图。
同诸公登中后所戍楼
作者：吴兆骞
朝代：清

若为荒戍驻征轺，纵目烽楼野色遥。万里川原迷大漠，百年亭堠识前朝。平沙暮卷山头树，落日晴翻海上潮。倚堞却寻南首路，汉关迢递已云霄。
同诸公登中后所戍楼
作者：吴兆骞
朝代：清
体裁：七言律诗

若为荒戍驻征轺，纵目烽楼野色遥。万里川原迷大漠，百年亭堠识前朝。平沙暮捲山头树，落日晴翻海上潮。倚堞却寻南首路，汉关迢递已云霄。
同诸公饮城东水次分韵得春字
作者：吴兆骞
朝代：清
体裁：七言律诗

数峰空翠照江滨，江水逶迤绕郭新。草色乍消沙塞雪，莺声已过故园春。壮心零落还驱马，绝域羁栖且傍人。漫道物华堪历览，清樽相见莫辞频。
同陈子长坐毡帐中话吴门旧游怆然作歌
作者：吴兆骞
朝代：清

辽城四月春风来，黄鹂啼树梨花开。陈生邀我郭南去，笑骑鞍马双徘徊。沙场黯黯日将暮，半醉归来解鞍卧。毡墙谁拨鹍鸡弦，弹作商声泪交堕。忆昨故乡百不忧，命俦啸侣吴趋游。裁诗每题白团扇，纵酒欲赌青羔裘。沙棠之桨云母舟，美人玉袖搊箜篌。金窗银烛月未午，清歌窈窕无时休。就中少年三五辈，徐郎顾子称风流。独孤侧帽倾士女，正平摇笔凌王侯。百年行乐竟谁在，凄凉边地伤离愁。只今相对休悒怏，人生苦乐犹回掌。陇西将军困醉尉，邯郸才人辱厮养。古来憔悴多名流，吾辈何悲弃榛莽。君才弱冠我盛年，可怜沦落俱冰天。旧游一别已如雨，阴关万里徒含烟。寄哀欲托庾信赋，赏音空忆钟期弦。金尊有酒且沈醉，何须惆怅风尘前。
同陈子长坐毡帐中话吴门旧游怆然作歌
作者：吴兆骞
朝代：清
体裁：古风

辽城四月春风来，黄鹂啼树梨花开。陈生邀我郭南去，笑骑鞍马双徘徊。沙场黯黯日将暮，半醉归来解鞍卧。毡墙谁拨鹍鸡弦，弹作商声泪交堕。忆昨故乡百不忧，命俦啸侣吴趋游。裁诗每题白团扇，纵酒欲赌青羔裘。沙棠之桨云母舟，美人玉袖搊箜篌。金窗银烛月未午，清歌窈窕无时休。就中少年三五辈，徐郎顾子称风流。独孤侧帽倾士女，正平摇笔凌王侯。百年行乐竟谁在，凄凉边地伤离愁。只今相对休悒怏，人生苦乐犹回掌。陇西将军困醉尉，邯郸才人辱厮养。古来憔悴多名流，吾辈何悲弃榛莽。君才弱冠我盛年，可怜沦落俱冰天。旧游一别已如雨，阴关万里徒含烟。寄哀欲托庾信赋，赏音空忆钟期弦。金樽有酒且沈醉，何须惆怅风尘前。
同陈子长夜饮即席作歌
作者：吴兆骞
朝代：清
体裁：古风

豪气君未除，长啸轻远游。虽为辽海客，不识边城愁。青丝玉壶银凿落。中宵坐我碧油幕。海风吹天星动摇，边色横烟月澄廓。倚笛频惊出塞声，衔杯尚拟华年乐。黄龙东望沙茫茫。黑林树色参天长。此行应痛永乖别，他时相忆徒慨慷。爱君且复饮君酒。庭树摇摇挂珠斗。梦去难攀鹤市花，醉来聊折龙城柳。眼中万事尽飘蓬，尔我安能日携手！故园何处五湖滨。难后逢君意转亲。谁怜玄菟城头月，泣尽黄公垆畔人。
同陈子长夜饮即席作歌
作者：吴兆骞
朝代：清

豪气君未除，长啸轻远游。虽为辽海客，不识边城愁。青丝玉壶银凿落，中宵坐我碧油幕。海风吹天星动摇，边色横烟月澄廓。倚笛频惊出塞声，衔怀尚拟华年乐。黄龙东望沙茫茫，黑林树色参天长。此行应痛永垂别，他时相忆徒慨慷。爱君且复饮君酒，庭树摇摇挂珠斗。梦去难攀鹤市花，醉来聊折龙城柳。眼中万事尽飘蓬，尔我安能日携手。故园何处五湖滨，难后逢君意转亲。谁怜玄菟城头月，泣尽黄公垆畔人。
同陈昭令游西山道院
作者：吴兆骞
朝代：清
体裁：七言律诗

新起琳宫俯北岑，秋岚天半霭沈沈。疏松日冷瑶坛静，清磬风微碧殿深。为客久惭玄鬓影，怀仙空寄白云心。可怜百战龙沙地，犹得相将物外寻。
同陈昭令过西山兰若十韵
作者：吴兆骞
朝代：清
体裁：五言排律

禅房新雨后，步屧暮山中。落日精蓝好，遥烟积翠濛。枳篱崖半绕，萝磴径微通。汀树收残暑，山钟落晚风。楼开凫渚北，人到虎溪东。虚牖飞珠瀑，回阑避石丛。藤阴帘捲入，岚气坐来空。作佛惭灵运，安禅问朗公。幽期那可负，佳趣偶然同。月出缘溪去，山山闻候虫。
同雁群城南泛舟至白崖口
作者：吴兆骞
朝代：清
体裁：五言律诗

数里层城色，超遥带落晖。欲乘孤棹去，祗讶旧游非。江晚沧波净，山寒翠霭稀。微霜边候蚤，愁揽薜萝衣。
君马黄
作者：吴兆骞
朝代：清
体裁：古风

君马黄。臣马苍。君马兰筋，臣马瞳方。络我白蜃珂，著我铁裲裆。金堤十里春草长。鸣鞭蹀躞交辉光。君马虽不言，中心日摧伤。自念龙媒姿，呈瑞来咸阳。玉山有嘉禾，剉之为糇粮。天子见我三叹息，传呼协律为歌章。雄姿矫矫雪毛赭，肉騣律律桃花香。问君剪拂为谁子，安阳秺侯来相当。须臾人事如转毂。骏雄弃置遗空谷。伤心忽遇狭斜儿，玉鞭金络相驰逐。君不见武帝宫中苜蓿稀，茂陵萧瑟秋风辞。安阳既去秺侯死，衔冤伏欐空伤悲。
听高小乾话秦淮旧事作
作者：吴兆骞
朝代：清
体裁：五言律诗

秦淮昔全盛，万户起江潮。灯火真珠舫，楼台碧玉箫。黄尘愁北徙，白首话南朝。历历升平事，天涯梦已遥。
吴朝请均春怨
作者：吴兆骞
朝代：清
体裁：古风

朝日下房栊，微风荡帘幕。百草媚芳春，孤妾长漂泊。兰径蝶双飞，玫砌花空落。含情罗带赊，缄怨亲梳薄。游丝不系愁，折柳讵行乐。悽断玉关书，长悲金枕约。空梁有燕归，虚檐见蛛托。燎绝博山炉，尘染葳蕤钥。罗衣欲寄谁，鹦樽徒自酌。春雁有归音，鉴此平生诺。
和凯公送令兄侍中扈从之作二首·其一
作者：吴兆骞
朝代：清
体裁：七言绝句

玉舆避暑出黄华，千里霓旌映塞沙。为问帷宫谁珥笔，马卿词赋烂如霞。
和凯公送令兄侍中扈从之作二首·其二
作者：吴兆骞
朝代：清
体裁：七言绝句

广庭花月自幽閒，一曲骊歌怅度关。应识鹡鸰原上意，长依龙武辇前山。
咏史
作者：吴兆骞
朝代：清
体裁：五言绝句

岂是骚人怨，难忘旧国恩。萧条湘水上，谁吊楚臣魂。
咏张侍邵斋前小松
作者：吴兆骞
朝代：清
体裁：古风

小松亭亭托幽径。黛色凝阶石苔静。吐叶才凌春草高，抽条已入秋霜劲。拂露摇烟影渐浓，寥寥轻吹度帘风。三鬣未垂宁似马，九鳞欲起乍疑龙。偃蹇孤根矜得地，庭幕玲珑映新翠。应知弱干不胜梁，且共卑枝低绕砌。一别林峦几岁年，寄君櫊畔任君怜。何当更植丹崖外，夭矫云霞待偓佺。
咏笼莺应教
作者：吴兆骞
朝代：清
体裁：五言律诗

黄鹂何睆睍，牵弋下遥岑。不惜雕笼住，承君绮阁深。身微空晓翮，啭巧自春心。已免韩嫣弹，何须更择林。
咏邻姬
作者：吴兆骞
朝代：清
体裁：五言律诗

家临苧萝畔，生小艳蛾眉。嫁与沙场客，飘零逐马蹄。金钿空自好，玉箸只长垂。宛转盘龙镜，春来不忍窥。
咏鹰
作者：吴兆骞
朝代：清
体裁：五言绝句

玉爪凝残雪，金眸映落晖。可怜沙塞翮，欲傍翠华飞。
哭友
作者：吴兆骞
朝代：清
体裁：七言律诗

当时痛哭向秦庭，岂意风尘老岁星。报国陈丰逦寂寞，破家张俭独飘零。十年亡命乌头白，千里思君杜若青。满目山川征战后，遥怜何地更伤灵。
喇伐道中作
作者：吴兆骞
朝代：清
体裁：七言律诗

平明吹角起征鸿，又逐戎鞍溯朔风。秋草关山人独去，寒衣乡国信谁通。龙沙迥出三边外，鸟道斜悬万岭中。千载主恩良不薄，崔骃窜处是辽东。
四月四日就讯刑部江南司命题限韵立成
作者：吴兆骞
朝代：清
体裁：七言律诗

自叹无辜系鹴鸠，丹心欲诉泪先流。才名夙昔高江左，谣诼于今泣楚囚。阙下鸣鸡应痛哭，市中成虎自堪愁。圣朝雨露知无限，愿使冤人遂首丘。
四道岭
作者：吴兆骞
朝代：清
体裁：五言律诗

悬流溪百折，东岭树千盘。不度重关外，宁知此路难。沙声连雨急，岚气逼云寒。日暮愁征旅，前冈且驻鞍。
城东书感
作者：吴兆骞
朝代：清
体裁：五言律诗

烟际出双旌，霜崖滑未平。边寒生远障，海气隐孤城。插羽方催粟，传烽未罢兵。白头沙塞客，流涕问东征。
城楼晓望
作者：吴兆骞
朝代：清
体裁：七言律诗

哑哑乌啼起戍楼，朅来登望思堪愁。山横雁碛皆东下，江划龙荒尽北流。金甲日凝千帐晓，画旗风急六台秋。征夫绝塞踪难定，肠断尊前玉腕骝。
塔山道中望海二十韵
作者：吴兆骞
朝代：清
体裁：五言排律

冯高临渤海，披远瞰瀛堧。浩浩雄东极，茫茫控北边。潮回云岛失，浪蹴雪山连。空外应无地，波中或有天。稍分玄菟郡，莫辨白狼川。洄洑连星拆，盘涡倒日悬。□□分万里，宇宙失千年。树隔扶桑近，津回析木偏。翳空鹏展翮，吹涝蜃飞涎。缥缈鼋梁客，虚无鹿峤仙。泪绡怜女织，驱石想神鞭。杳映阳霞紫，昏明阴火玄。鱼云晴作市，蚌月夜扬鲜。万象应难测，孤踪任所牵。萍漂何倚托，梗断孰延缘。征客槎空度，冤禽水漫填。欲沈除衍石，难泛管宁船。乡国思渔钓，关山愧播迁。金支宁可睹，玉佩竟谁捐。心共滔滔水，东流去眇然。
塞上曲
作者：吴兆骞
朝代：清
体裁：五言律诗

羽檄夜徵兵，嫖姚下柳城。边烽连战气，陇树聚秋声。月落金笳冷，风高铁马鸣。归来报天子，猎火万山明。
塞下曲
作者：吴兆骞
朝代：清
体裁：五言律诗

万里觅封侯，金鞍被锦裘。弓悬龙塞月，角度雁门秋。白草迷孤障，黄云断戍楼。应知汉都护，持节到凉州。
夜同子长过方娄冈学士赋赠
作者：吴兆骞
朝代：清
体裁：七言律诗

绛蜡沈沈照眼红，冰天历历度飞鸿。披帷莫厌经过密，把酒应怜患难同。夹巷鼓笳喧北寺，中宵星斗动西风。十年冠剑铜龙署，回首君门叹转蓬。
夜同诸君饮江亭
作者：吴兆骞
朝代：清
体裁：七言律诗

秉烛邀宾到野亭，苍烟白露满前汀。金尊美酒还堪醉，玉笛哀歌不可听。明月鲛宫江漠漠，秋风渔火夜冥冥。却愁塞水多呜咽，欲泛扁舟且复停。
夜坐柬陈子长
作者：吴兆骞
朝代：清
体裁：七言律诗

明河如练俯城头，节序惊心迥独愁。月色远连吴苑树，角声寒动蓟门秋。乡心万里随鸿雁，旅病经年系鹴鸠。惆怅逢君多难后，不堪重说五陵游。
夜宿
作者：吴兆骞
朝代：清
体裁：五言律诗

独宿徂清夜，凄其戍角长。营开千帐月，城压万山霜。我梦还鱼鸟，□心合虎狼。莫将畴昔意，岁晚怨龙荒。
夜宿阴沟关有怀子长
作者：吴兆骞
朝代：清
体裁：五言律诗

信宿阴关戍，悠悠旅夜徂。春声过碛冷，月色到边孤。离梦还高枕，馀生且客途。苍茫睥睨外，不忍听啼乌。
夜次京口
作者：吴兆骞
朝代：清
体裁：七言律诗

高城楼堞倚天开，瓜步钟声隔岸回。夜月迥临江树远，春星遥动海潮来。南徐士马推雄略，北府风流忆赋才。回首桓公高宴处，短箫横笛倍堪哀。
夜行
作者：吴兆骞
朝代：清
体裁：七言律诗

惊沙莽莽飒风飙，赤烧连天夜气遥。雪岭三更人尚猎，冰河四月冻初消。客同属国思传雁，地是阴山学射雕。忽忆吴趋歌吹地，杨花楼阁玉骢骄。
夜识吴阎
作者：吴兆骞
朝代：清
体裁：古风

凉飙起高树，飘飖吹我衣。繁星耀中天，光景照四垂。华灯乐遥夜，歌舞欢相随。清商发皓齿，妍迹扬玄眉。吴客歌采菱，曲度何靡靡。绮丽尽今夕，沉湎忘所归。忧人独愁思，散步临阶墀。金波澹欲落，河汉清且微。愿随晨风翔，一举凌朱羲。安能坐长叹，时往不可追。
夜集赠余澹心
作者：吴兆骞
朝代：清
体裁：七言律诗

浮云如盖俯林丘，良夜花明杂树幽。绿酒银樽催客醉，珠帘璧月照人愁。西园词赋思高会，北里笙歌感昔游。辛苦过江谈士在，伤心谁数晋风流。
夜饮色侍中宅即事戍咏
作者：吴兆骞
朝代：清
体裁：五言律诗

列伎褰华幕，留宾启画堂。共弹卢女曲，莫厌次公狂。倚扇青蛾好，行杯翠袖长。令宵银烛底，不信是沙场。
大乌稽
作者：吴兆骞
朝代：清
体裁：七言律诗

朝辞石栈乱云巅，暮宿苍林万仞前。灌木带天馀百里，崩榛匝地自千年。栖冰貂鼠惊频落，蛰树熊罴稳独悬。闻道随刊神禹绩，崎岖曾未到穷边。
奉寄安大将军三十韵
作者：吴兆骞
朝代：清
体裁：五言排律

今日须颇牧，维公翊禹汤。九重颁虎节，万里拜龙骧。自北雄天府，居东本帝乡。官因留守重，才是折冲长。铜兽中军法，金貂袭御香。权兼赵京兆，威著杜当阳。开幕珠旗月，行边铁骑霜。令严师自肃，政简物皆康。坐运中黄策，行消太白芒。士心依大树，海气净扶桑。旧内虚鳷鹊，新城扼凤凰。直令三辅谧，那用五兵张。营有蔓菁种，车无薏苡装。每嗤卿食雁，不入马如羊。浇俗潜应改，仁风邈已翔。丹青应早昼，赤白遂空囊。籍甚功书竹，怀哉泪染裳。寇君宁复借，贾父耿难忘。途远重关外，心悽昔座傍。揖容长孺倨，哭恕嗣宗狂。一别频玄燕，千山限白狼。尚思乘月啸，久罢卷波觞。衣敝鹑双挽，书腾雁几行。报恩腮未曝，述德臆偏伤。穷鸟哀元淑，无鱼忆孟尝。何时射柳骑，重过浣花堂。公望方调鼎，予生且卖浆。沛宫云正紫，辽隧草初黄。努力登三事，从容靖四方。谁知击壤代，有客恸龙荒。
奉寄陈相国素庵先生
作者：吴兆骞
朝代：清
体裁：七言律诗

昔岁从公别蓟门，短衣涕泪日双痕。谁怜阮籍居穷路，独向平津感旧恩。空碛冰横秋未晏，乱山沙起昼长昏。侧身西望临屯塞，满目寒云断客魂。
奉赠函公五十韵
作者：吴兆骞
朝代：清
体裁：五言排律

苍茫龙塞谪，萧寂虎溪游。白拂真诠远，青山道腊优。风铦谭滚滚，霜映发髟髟。问讯师当日，东南与俊流。尚书苍玉佩，公子白鼯裘。士誉乌皮几，家声龙额侯。门方参许史，才欲驾应刘。众目争看骏，孤怀早狎鸥。宁知缨冕贵，祗觉鼓钟愁。茂齿遗家室，良时遁海陬。买山心自迥，作佛志偏遒。猿狖遥峰晚，松杉野寺幽。座看多宝出，园许布金稠。入定岩花变，栖禅涧雪留。随缘辞越峤，传法过吴州。夜磬牛头寺，春帆鹊尾洲。折芦波汎汎，持钵路悠悠。途值军锋满，时当王气收。边尘蒙凤辇，战火入龙楼。掺黩逢迁鼎，间关济法舟。缁衣坐掩泣，青盖竟贻羞。野瘗王琳骨，桁枭袁粲头。问谁歌玉树，遂尔缺金瓯。怨矣殷顽事，伤哉曹社谋。已移刘氏腊，空怆薛谈讴。石阙悲三日，金凫哭一抔。裁诗祠毅鬼，续些吊灵修。泪尽平陵柏，哀缠原庙楸。自难忘旧德，何敢赋幽忧。徒下遗民泣，还来弋者求。志原甘鼎镬，身遂落罝罘。割体非歌利，囊头及比丘。箯舆何激烈，岩棘屡呼囚。岂是然身誓，应嗤绕指柔。恩仍赦栾布，罪竟放驩兜。空法原无住，穷荒任所投。狼河云漠漠，马窟雨瀌瀌。扫雪开禅径，披沙问帻沟。一乘驯铁骑，半偈化韦韝。白雀飞仍集，青绳吊可休。半生辽海月，几度朔边秋。已道禅心静，宁增客思不。大师勤嘱累，贱子却夷犹。玉悔荆人献，金疑直氏偷。掇蜂方见惑，饲虎遂蒙尤。异域山千叠，孤生海一沤。誓将归法喜，愧未息纷纠。玉塞哀淹泊，珠林乞庇庥。津梁疲燕雀，身世感蜉蝣。愿托传衣侣，从公问白牛。
奉赠副帅萨公
作者：吴兆骞
朝代：清
体裁：七言律诗

彤墀诏下拜轻车，千里雄藩独建牙。共道伏波能许国，应知骠骑不为家。星门昼静无烽火，雪海风清有戍笳。独臂秋鹰飞鞚出，指撝万马猎平沙。
奉赠大将军巴公
作者：吴兆骞
朝代：清
体裁：七言律诗

珠旗锦伞照吴钩，玉踠花骢金络头。玄塞旧传朱鹭曲，彤庭新赐紫貂裘。碛开万幕边声合，境拓双城战气收。欲画南宫谁第一，功高独有冠军侯。
奉赠封山使侍中对公
作者：吴兆骞
朝代：清
体裁：七言律诗

翩翩贝带御香衣，几载承恩在紫微。衔诏暂从双凤出，奉车还傍六龙飞。彤墀日月开仙仗，白岳云霞护帝畿。应是臣心长恋阙，梦魂频向禁垣归。
奉送副都统安公之乌龙江
作者：吴兆骞
朝代：清
体裁：古风

安东亚将黄聪马。夜发旌旗宿烽下。金笳吹雪起行人，银镝摇星照秋野。遥遥风旆捲平沙。碛路阴沈极望赊。百转青林蟠粟末，双流黑水接松花。寒原猎火悬军度。校尉行营在何处。倚月弓开雁阵高，连云帐绕雕声暮。黑狐川畔驿亭开，射鹿崖前候骑来。此去关山秋草遍，行边何日玉鞍回。
奉送大将军按部海东
作者：吴兆骞
朝代：清
体裁：五言律诗

玉勒动珠幩，旌旗远肃纷。鸣弓行碛雪，飞盖入边云。属国鲛鱼部，佳兵鹅鹳群。海东三万里，笳吹日相闻。
奉送安都统安集海东诸部因便道阅松花江水军
作者：吴兆骞
朝代：清
体裁：七言律诗

雉尾高牙落日悬，雕鞬精骑北风前。军容直历无雷地，战气初消盛雪天。款塞紫貂新属国，浮江赤马旧楼船。遥知缓带行边处，千帐铙歌拥玉鞭。
奉送巴大将军东征逻察
作者：吴兆骞
朝代：清
体裁：古风

乌孙种人侵盗边。临潢通夜惊烽烟。安东都护按剑怒，麾兵直度龙庭前。牙前大校五当户。吏士星陈列严鼓。军声欲扫昆弥兵，战气遥开野人部。捲芦叶脆吹长歌。雕鞬弓矢声相摩。万骑晨腾响朱戟，千帐夜移喧紫驼。驼帐连延亘东极。海气冥濛际天白。龙江水黑云半昏，马岭雪黄暑犹积。苍茫大碛旌旗行，属国壶浆夹马迎。料知寇兵鸟兽散，何须转斗摧连营。
奉酬徐健庵见赠之作次原韵
作者：吴兆骞
朝代：清
体裁：七言律诗

金灯帘幕款清关，把臂翻疑梦寐间。一去塞垣空别泪，重来京洛是衰颜。脱骖深愧胥靡赎，裂帛谁怜属国还。酒半却嗟行戍日，鸦青江畔度潺湲。
奉酬徐健庵见赠之作次原韵
作者：吴兆骞
朝代：清

金灯帘幕款清关，把臂翻疑梦寐间。一去塞垣空别泪，重来京洛是衰颜。脱骖深愧胥靡赎，裂帛谁怜属国还？酒半却嗟行戍日，鸦青江畔度潺湲。
妾薄命
作者：吴兆骞
朝代：清
体裁：五言律诗

春色掖庭幽，飞花落御沟。可怜蝉鬓色，长作翠蛾愁。妾梦依塘上，君恩隔殿头。下陈曾未及，谁信善箜篌。
子夜歌二首·其一
作者：吴兆骞
朝代：清
体裁：五言绝句

侬傍大堤头，问欢在何许。那得木兰桡，载侬到欢处。
子夜歌二首·其二
作者：吴兆骞
朝代：清
体裁：五言绝句

弃妾高楼上，羞看春草肥。蛾眉何用扫，夫婿已翻飞。
客夜有怀
作者：吴兆骞
朝代：清
体裁：五言律诗

一灯愁独卧，永夜客衣单。星月临江静，楼台拂曙寒。悲笳霜外断，清漏梦中残。忽忆西园会，笙歌满玉阑。
宫怨
作者：吴兆骞
朝代：清
体裁：五言绝句

玉砌霜花薄，金铺月影多。自从辞辇后，无复翠华过。
宿混同江明日立秋
作者：吴兆骞
朝代：清
体裁：五言律诗

孤帐长川畔，荒城大漠东。边心淹夜月，客泪入秋风。碛冷雕盘急，沙鸣雁宿空。明朝肠断处，一叶故园桐。
寄侯研德
作者：吴兆骞
朝代：清
体裁：七言律诗

相逢吴市赋弹筝，此日犹传旧姓名。佣保已能藏李燮，酒徒何处问荆卿。悲歌草土黄金尽，落魄江湖白发生。无那南来消息断，珠厓烟雨倍伤情。
寄侯记原
作者：吴兆骞
朝代：清
体裁：七言律诗

吴城疁水路逶迤，岁暮汀洲雁影迟。秋到梧宫人已去，书来桂岭事堪悲。江潭憔悴空长恨，故国萧条有梦思。何日重颁元朔诏，羽林跃马备孤儿。
寄内二律·其一
作者：吴兆骞
朝代：清
体裁：五言律诗

忆汝深闺里，凄凉画阁尘。有情怜荡子，无语向尊亲。明镜云鬟乱，芳襟玉箸新。迢迢今夜月，愁杀两乡人。
寄内二律·其二
作者：吴兆骞
朝代：清
体裁：五言律诗

蓟北秋偏早，江东客未归。不知更岁序，长自泣罗衣。砧杵霜华湿，星河雁影稀。西窗明月在，肠断是鸳机。
寄友人
作者：吴兆骞
朝代：清
体裁：五言律诗

遥忆鸡陵戍，西连吐谷浑。三秋兵未解，百战尔犹存。关塞分珠斗，山河断铁门。北方如可托，且莫赋招魂。
寄怀姚子上
作者：吴兆骞
朝代：清
体裁：七言律诗

南沙烽色照江来，吴楚山川望里开。白马波涛当日恨，黄貂腊祭几人哀。猿声夜接巴中树，云气秋高峡外台。闻道渡湘曾作赋，漂零谁念贾生才。
寄怀孙赤崖
作者：吴兆骞
朝代：清
体裁：五言律诗

已是淹穷徼，那堪更索居。中宵频梦汝，晏岁益愁予。多病怜青镜，繁忧托素书。天涯知旧少，漂泊意何如。
寄怀袁文生黄平子二子
作者：吴兆骞
朝代：清
体裁：五言律诗

二子今名彦，相逢意自亲。金鞭曾试马，罗袂共留宾。蓟北云沙暗，江东花鸟新。那堪思往事，回首欲沾巾。
寄怀陈子长
作者：吴兆骞
朝代：清
体裁：五言律诗

毡帐风连曙，长河雪过春。一年频卧疾，万里独怀人。世事文章贱，交情患难真。茫茫穷塞外，愁记别离辰。
寄怀陈子长
作者：吴兆骞
朝代：清
体裁：七言律诗

雪霁山城月色新，天涯怜汝倍沾巾。家残已恨无归日，道远空怜梦故人。尺素三秋凭去雁，短衣十月叹悬鹑。伤心同是他乡客，偏是相思隔塞尘。
寄楚黄王涓来
作者：吴兆骞
朝代：清
体裁：七言律诗

相思空唱梅花曲，夷甫行藏近若何。目极江湘千里暮，书传明塞一鸿过。浔阳潮落笳声壮，笠泽天高战气多。好去买山寻凤侣，莫教风雨泣卷阿。
寄王总戎
作者：吴兆骞
朝代：清
体裁：五言律诗

出戍君何恨，新妆有莫愁。金鞍冲塞晓，玉袖度关秋。百战馀红粉，孤征已白头。毡墙风雪里，应按小伊州。
寄琢之
作者：吴兆骞
朝代：清
体裁：七言律诗

骖驔铁马战初还，又见征车度远山。万事总伤边塞外，十年空老别离间。秋风穹帐松花戍，夜雪雕戈木叶关。一别天涯嗟岁晚，回肠几度大刀环。
寄琢之友声
作者：吴兆骞
朝代：清
体裁：五言律诗

昨岁登高日，从君汎羽杯。只今千嶂里，犹忆百年台。风景人将老，江山客又来。殊方良会少，俛仰独馀哀。
寄赠姜京兆定庵二十韵
作者：吴兆骞
朝代：清
体裁：五言排律

昭代论才杰，先生实擅场。人宗瞻艺苑，卿誉最岩廊。议国曾焚草，承家本钓璜。夕郎青琐闼，京尹黑犀章。望久兼丁孔，名今压赵张。官曹连凤掖，封域划龙荒。浿水侵辽绿，关云带阙黄。山川尊北镇，居守重南阳。共喜台衡逼，还看竹帛光。龙门延客峻，马帐说经长。儒雅耽柔翰，风流凭隐囊。探奇兴不浅，爱士势偏忘。岁晏怜穷鸟，天涯恤翳桑。诗传子卿窖，书到幼安床。高义驱流俗，微生愧激昂。幸邀千里顾，弥结九回肠。恩重空衔涕，情深漫自伤。无家随泛梗，有赋献长杨。何日伸良觌，凌云感圣皇。如能荐文似，矫首望杨庄。
寄远
作者：吴兆骞
朝代：清
体裁：七言律诗

烽火频年意若何，怀人遥隔洞庭波。碧鸡奉使功名簿，铜鼓回军涕泪多。漓水瘴高迷楚望，湘山日落听夷歌。最怜帝子南巡路，黄竹凄凉少雁过。
寄钱子方叔
作者：吴兆骞
朝代：清
体裁：古风

蘋萍植洪涛，从风自纠结。之子在遐陬，驱车日登涉。君行若崇朝，纤阿已三阙。托身非故乡，敢惮长乖别。盛秋霜朔寒，严飙素肌裂。山高不可凌，况乃无裘褐。平沙邈无津，曾冰惨难辙。未知归国期，且复履边雪。盛年委榛莽，壮气尽羁绁。一奏式微篇，空令心断绝。